Маҳаллада яна дув-дув гап\nЮксак маънавият мезонларини белгилаган Президент Нурсултан Назарбаевнинг “Келажакка йўлланма: маънавий янгиланиш” номли мақоласида “Бутун ер юзи кўз ўнгимизда ўзгармоқда. Жаҳонда йўналиши ҳали ноаниқ, янги тарихий давр бошланди. Кун сайин ўзгараётган алғов-далғовли дунёда онгимиз ва дунёқарашимизга обдон ўрнашиб қолган, сийқаси чиққан қоидалардан воз кечмасдан туриб, карвон бошидаги мамлакатлар билан айвонимизни тенглаб, энсамизни кўтара олмаймиз. Ўзгариш учун ўзимизни маҳкам қўлга олиб, замон оқимига мослашув орқали янги даврнинг ижобий жиҳатларини тафаккуримизга сингдиришимиз керак» – деб бежиз айтилмаган.\nЗеро, шунча саъй-ҳаракатларга қарамай, юртимизда тўйлар тобора дабдабали, серхаражат бўлиб бормоқда. Тўғри, кейинги пайтларда айрим тўй олди ва тўйдан кейинги маросимлар бирлаштирилди, лекин, бу билан сарф-харажат ошса ошдики, асло камаймади.\n– Одамларнинг бир-биридан ошириб тўй қилишга уриниши турмуш тарзимизнинг ажралмас қисмига айланиб улгурди, – дейди Тўлебий туманининг фахрий фуқароси, Султонработ қишлоқғи бийи Анормат Сартоев. – Натижада, "донғи бутун шаҳарга (қишлоққа, туманга, вилоятга) етадиган" тўй қилиш ниятидаги одамлар ўзларини энг зарур кундалик эҳтиёж молларидан, озиқ-овқатлардан тийиб яшашга мажбур бўлмоқдалар. Тан олиш керак, бугунги кунда, айниқса, тадбиркорлар ва ишбилармонлар катта-катта тўйлар қилишга қурби етадиган даражада маблағ топишмоқда. Аммо бутун топганини икки-уч соатда ҳавога совуриш қайси мантиққа тўғри келади? Бу дабдабадан эртага нима қолишини нега ўйлаб кўришмайди, одамлар?\nЯқинда бир қишлоқда тўйида бўлдик. Қирқ беш ёшдан ошган киши ўғлини уйлантирди. Ўзининг айтишича, кейинги ўн беш йил давомида фақат шу тўйни ўйлаб, дам олиш нима, таътил нима билмай меҳнат қилган. Шу давр мобайнида мақсад ягона бўлган: пул тўплаш, қариндош-уруғлар, қўни-қўшниларникидан қолишмайдиган тўй ўтказиш. Ҳа, танишим орзуига эришди: муҳташам тўйхонада 500 кишига жой ҳозирлаб, дабдабали тўй ўтказди. Одатдагидек, ичимлик «дарё» бўлиб оқди. Исрофгарчиликни-ку, айтмаса ҳам бўлади.\nХўш, шу билан нима ўзгарди? Ҳеч нима? Тўй эгаси тўйнинг эртаси куниёқ яна боши билан ишга шўнғиб кетди: ахир у энди кейинги ўғлини уйлантириши керак.\nТушуниш қийин, наҳотки икки-уч соатда осмонга совуриладиган каттагина маблағни ўз жойида, болаларнинг тарбияси ва билим олиши учун сарфлаш яхшироқ самара беришини тушуниб олиш шунчалик қийин кечаётган бўлса?\nАхир ўзингиз ҳисоблаб кўринг. Бир киши учун тўйхонада ўртача 3000 тенге сарфланади. 500 меҳмон келди дегани, демак, базмнинг ўзи 1,5 миллион тенгени ўпириб кетди дегани! Бунга санъаткорлару, машина, видео харажатларини, келин либосини, совға-саломларни, албатта пул сарфланадиган турли расм-русумларни қўшинг. Бир ярим мингга қадар меҳмон таклиф қилинадиган ошчи? Унча-мунча миллионер чидаш беролмайди-ку бунга! Халқимиз эса чидаб келмоқда. Пул кетса кетсин, обрў кетмасин экан-да.\nБуни қарангки, тўқликка шўхлик қабилида кейинги пайтлари вилоятларимизда тўйдан олдин фотиҳа тўйини ўтказиш урфга кирди. Албатта тўйхонада 300-500 нафар меҳмон иштирокида ўтадиган «кичик тўйча»нинг ўзига икки миллионга яқин харажат кетаркан!\nСарф-харажат ҳақида кўп гапиришимиз бежиз эмас. Ахир бундан юз йил муқаддам таниқли маърифатпарвар Маҳмудхўжа Беҳбудий одам йигирма йил меҳнат қилиб, бор топганини уч кун ичида совуришини алам билан ёзган эди. Тўйдан кейин эса айримлар ўн-ўн беш йил мобайнида, бошқалар эса бир умр қарзларини қайтариш ташвишида юрадилар. Беҳбудий ҳайратга тушади: "Субҳоноллоҳ, қарз олиб халқға ош бермоқ ақлсизлик эмасми?.."\nШубҳасиз, ақлсизлик, аммо...\n– Ўтган асрнинг етмишинчи-саксонинчи йилларидан бошлаб оммавий ахборот воситаларида “Тўйлар ҳақида ўйлар”мавзуси узлуксиз равишда ёритиб келинмоқда. Афсуски, бу соҳада ижобий ўзгариш юз бермади, аксинча, вазият йилдан-йилга оғирлашиб борди, – дейди яна бир суҳбатдошимиз, газетамиз жонкуяри, таниқли тадбиркор Маъмуржон Юсупов.\n– Баъзилар ўйлаганидек, тўй-маросимлар, маъракаларни қандай ўтказиш ҳар кимнинг шахсий иши эмас. Бу бутун жамиятга алоқадор масала. Демак, тўй-ҳашамлар, маърака-маросимлар ўтказиш тартибини белгилаб берадиган махсус қонунга эҳтиёж туғилмадими? Бизнинг қишлоқда тўй-ҳашамларни ихчамлаштириш ва тартибга солиш режасини тузиб чиқдик ва қишлоқ ҳокимлигига тавсия қилдик.\nБиз жамоатчилик ўртасида кичкина сўров ўтказиш ниятида шу савол билан юздан ортиқ кишига мурожаат этдик, улардан деярли тенг ярмини институтда малакасини ошираётган ўқитувчилар ташкил этди. Қизиғи шундаки, сўралганларнинг деярли ҳаммаси саволга «ҳа» деб жавоб беришди.\nРеспондентлар қонунда ҳатто меҳмонларнинг энг кўп сонидан тортиб, автомобиллар миқдоригача, дастурхонга тортиладиган таомлар сонидан тортиб тўйнинг давом этиш муддатигача — ҳамма-ҳаммаси қонунда акс этиши тарафдорлари эканликларини билдиришди.\nТўйлардаги сершовқин мусиқа ҳам ҳамманинг жонига тегиб бўлган. Бугунги кунда тўйларнинг бош қаҳрамонлари қўшиқчию раққосалар бўлиб қолишган. Уларга ҳамма нарса учун рухсат берилган. Мусиқа шу қадар баландки, уни бемалол шаҳарнинг нариги чеккасидан ҳам эшитиш мумкин. Тўйхонага яқин-атрофдаги маҳаллаларда ҳам ярим тунгача уйқу йўқ ҳисоби.\nЭътибор беринг, 1913 йилиёқ Беҳбудий халқни тўйларни камтарона ўтказишга, пулни эса болаларни яхши ўқитишга, жумладан, хорижга юборишга сарфлашга чақирганди. Бизга буюк маърифатпарварлар, ўзимизнинг шифокорлар, ҳакамлар, ҳуқуқшунослар, муҳандислар, ўқитувчилар ва бошқа юқори малакали мутахассислар, депутатлар керак, деб ёзганди мутафаккир: «Ана энди биз учун тўй ва маърака ва кўпкари ўринида шул юқоридаги айтулғон ишлар аъмол – идеал – мурод – тилак – муддао бўлсун. Вало, мунисиз биз кундан кун йўқ ва забун бўлармиз». Хўш, Беҳбудий орзу қилган давр қачон етиб келади?\nОтабой РАҲИМҒОЗИЕВ, жамоатчи мухбир, 2017-07-13, 10:42 175


Шароф Рашидов туманида «Қани сув?» деб сўрайдиган одам ҳам, суғоришга сув ҳам топилмаяпти\n00:25 / 12.07.2019\n«Биз меҳнат қилаётган Шароф Рашидов тумани «Қулписар» ФХХУдаги ДМ1 каналида 10 кундан бери сув йўқ. Бунинг натижасида пахта майдонларига сув келмаяпти. Энг яхши пахта майдонлари бизнинг ҳудудда, бунинг учун йил давомида тинмай меҳнат қилдик. Айни дамда гуркираб турган пахта майдонларимиз қовжираш арафасида. Мурожаат қилмаган жойимиз қолмади. «Бўлади», «эртага», «индин» деган жавобдан ортиқ ҳеч қандай ўзгариш бўлмади. Бизга шу муаммони бартараф этилишида амалий ёрдам беришингизни сўраймиз…» Kun.uz таҳририятга Жиззах вилоятидан келиб тушган навбатдаги мурожаатнинг қисқача мазмуни ана шундай эди.\nВазиятни ўрганиш мақсадида Шароф Рашидов тумани «Қулписар» ФХХУда бўлганимизда, кун ботиш арафасида эди. Шундай бўлса-да, воқеа жойида ҳудуднинг раиси Шуҳрат Қўшбоқов ва туман ирригация бўлими ходимларини учратдик. Ҳолат бўйича саволларимизга «Қулписар» ФХХУ раиси Шуҳрат Қўшбоқов шундай жавоб берди:\n— Кўрганингиздек, сув батамом қуригани йўқ, бугун сал камайди. Аслида, далалардаги пахта майдонлари деярли сув ичиб бўлди. Фақат шу энг чекка ҳудудларимизда озгина муаммо бор. Сув сатҳи камайгани боис етказиш қийин бўлаяпти. Истасангиз, сизга пахта майдонларини кўрсатишимиз мумкин. Мана, туман ирригация бўлими ходимлари ҳам шу ерда, ҳозиргина «Ховос-Зомин» ирригация тизими бошқармаси мутахассислари билан ҳам гаплашдик, эрталабгача сув тўлиқ етказилиб берамиз дейишди.\nБиз ҳудуддаги ДМ1 канали бўйида бўлганимизда ҳақиқатан ҳам сувнинг сатҳи жудаям камайганлиги бу эса белгиланган пахта майдонларига қандай етиб бораётганлиги билан ҳам қизиқдик. Ўзини шу соҳада «қирқ йиллик» тажрибага эканлигини айтган ҳудуд мироби Зиёд Тўраев «барча пахта майдонлари тўлиқ суғорилганини мана шу охирги нуқта ҳисобланмиш ДМ 1 каналидан суғорилаётган фермер хўжаликларининг энг чекка ҳудудларигача насослар орқали сув етказиб берилаётганлигини, бу борада муаммо йўқлиги»ни қайта ва қайта таъкидлади.\nҲар ишнинг ўз «устаси» бўлади. «Қирқ йиллик» тажрибага эга мироб бобонинг сўзларига ишондик. Сувчиликда «қирқ йиллик» тажрибага эга Зиёд Тўраевнинг ёлғон сўзлашда ҳам «қилни қирқ ёриши» хаёлимизга келмаган эди. Бундай дейишимизга асос бор. Сувсизликдан қовжираётган пахта майдонларини деб йил сўнгида миллион-миллион сўм зарар билан чиқишини олдиндан ҳисоблаб ҳаловати йўқолган фермерлар дардини эшитсангиз сиз ҳам бунга амин бўласиз.\n«Мен шу ҳудудда 300 гектар ер майдонига пахта экканман. Бир неча йиллик тажрибага эга фермерман. Давлатдан 1,5 миллиард сўм кредит олиб иш бошлаганмиз. Сув ўн кундан бери йўқ, буни ҳамма билади. Энг алам қиладигани шуки, айнан шу муаммони деб йил бошидан бери курашиб келамиз. Вазиятдан барча тегишли ташкилот масъулларининг хабари бор, лекин ҳеч ким «сиртига сув юқтирмайди». Айни пайтда 100 гектар майдонидаги пахта кўчатлари қуриш арафасида, бунинг зарарини ким қоплайди? Бир гектар ерга ўртача 4 млн. сўмдан пул сарфлаганмиз, зарар кўраётган майдоним эса 100 гектардан зиёд. Шу каналдан келаётган 600 литр сувни ҳам бизга раво кўришмайди, унинг ўрнига яширинча фермер хўжалигида экилган ноқонуний экинлар ва полиз маҳсулотлар тинмай суғорилади. «Қулписар» ФХХУдаги 255, 403, 252, 245, 248, 241, 198 ва 208-контурларида кунгабоқар ва полиз маҳсулотлари ноқонуний экилган. «Нурафшон замин», «Нурали замин» ва «Тиркаш бобо» фермер хўжаликларига қарашли ер майдонлари айнан сув борадиган ерлар бўлиб «Қулписар» ФХХУ раиси Шуҳрат Қўшбоқовнинг ташаббуси ва шахсий манфаатини устун қўйгани боис сув тортмайдиган ерларга пахта экиш режалаштирилган. «Насосда сув боради», деганлар ёлғон гапиришибди. У насослар умуман ишламайди», — дейди «Қили Маржон» фермер хўжалиги раиси Ўрозбой Эшмирзаев\nПахта майдонларидаги ҳақиқий ҳолат бўйича «Қулписар» ФХХУнинг агрономи Қўчқор Қурбонов муаммо юзасидан шундай изоҳ берди:\n«Қили Маржон», «Қулписар Кумуш тола» ва «Томчи жилоси» фермер хўжаликлари ҳудуддаги энг чекка, сув етиб бормайдиган жойда жойлашган. Ўн кундан бери сув келмаяпти. Бунинг натижасида, сувсизликдан пахта майдонлари қурияпти, ғўзалар қовжираяпти. Кўриб турганингиздек, сувнинг ўзи йўқ. Пахталар бор шонасини ҳам тўкаяпти. Аслида, экилган кўчатлар ёмон аҳволда эмас, лекин сув етиб келмагани ўз ишини кўрсатяпти. Агар яна икки уч кун сув келмаса, иш шу йўсинда давом этадиган бўлса, фермерларнинг қилган меҳнати йўққа чиқиши мумкин. Мана, лотокларимизни аҳволини кўриб турибсиз, бир грамм сув йўқлиги билан бир қаторда бузилган ҳолатда. Бунинг устига 11–18 июль кунлари аномал иссиқ бўлиши кутилмоқда. Шусиз ҳам қовжираб турган кўчатлар қай аҳволга тушади?» — дейди агроном Қўчқор Қурбонов\nМурожаатдан кейин ўзига жуда кўп «душман» орттиришини билган фермерлар «ортиқ чидай олмасликларини, пичоқ бориб суякка қадалганинини» айтишди.\n«Вазият агар шу тариқа давом этса, биз ҳосилимизга куйиб қолишимиз мумкин. Мақтаниш эмас-ку, аммо етиштираётган пахтамиз ёмон эмас. Йўл-йўлакай эътибор бериб кетсангиз, солиштирсангиз, ўзингиз аниқ хулосани чиқариб оласиз. Кўчатларимиз тўрт донагача шоналаган, лекин тўкилаяпти. Сувсизлик ўз ишини кўрсатаяпти. Биз лотокларнинг бузилиб ётгани ва етарлича сув келмаётганидан мурожаат қилавериб, чарчадик. Эртага олган кредитни қандай қоплаймиз? Уй-жойимизни сотиб тўлаймизми қарзимизни?! Бунга ким жавоб беради?! «Ховос-Зомин» ирригация тизими бошқармасига минг марта хат билан ҳам чиқдик, қўнғироқ қилавериб безор ҳам қилдик. Фойдаси йўқ! «Ўзинг учун ўл етим». Кимгадир қилган мурожаатимиз ёқмаслиги мумкин, аммо биз эртага нима қиламиз?» — дейди «Қулписар Кумуш толаси» фермер хўжалиги раиси Қудрат Тугалов.\nБугун фермерлар уларининг пахта майдонларига сув етиб келмаётганлигида баъзи бир далаларда ноқонуний экин экиб фойда кўзлаётган «тадбиркор» фермерларни ва «Ховос-Зомин» ирригация тизими бошқармасини айбдор қилишаяпти.\nХўш, муаммо аслида нимада?\nСаволларимизга жавоб олиш мақсадида «Ховос-Зомин» ирригация тизими бошқармаси раҳбари Лапас Ўролов билан боғланишга ҳаракат қилдик. Мавжуд ҳолатни Лапас Ўролов шундай изоҳлади:\n«Сувимиз етарли. Бу борада ҳеч қандай муаммо йўқ. Фақатгина озроқ насослар режимида ўзгариш бўлди, шунинг ҳисобига сув камайди. Хабарингиз бор, ўтган йилларда фақат ғалла ва пахта экиларди. 10 гектар ер майдонига ғалла экилган бўлса, айни дамда 10 гектар майдонга такрорий экинлар ҳам экиляпти. Такрорий экинлар ўтган йилларга нисбатан меъёридан ошиқ майдонларга экилмоқда. Ўзингиз биласиз, такрорий экин экилгандан сўнг, уни суғориш керак. Такрорий экин ва пахта экиш иккаласи айни бир вақтга тўғри келгани боис, сув етказишда бироз муаммо бўлаётган бўлиши мумкин. Пахта майдонларимиз озгина чанқагандир, буни инкор этолмаймиз. Лекин муаммо ҳал бўлди, бугун кечга сув етиб боради, эртадан ҳаммаси ўз изига тушиб кетади. Ҳеч қандай муаммо бўлмайди. Тожикистондан сув етиб боради, «Қили кўприк» деган каналимиз бор. «Сангзор» ва «Зарафшон» каналларида селдан йиғилган сувни ДМ1 каналига насос ташлаб 500 литр сувни ҳайдаймиз. Муаммо умуман бўлмайди», — деди у.\nМутасаддини гапини қаранг, у вазиятга озгина бепарводек. Муаммо бўлаётган бўлиши мумкин, эмиш?! Ахир аниқ муаммо бор! Пахта майдонлари озгина чанқагандир? Озгина эмас, қурияпти ахир ғўзалар!\nЛапас Ўролов билан суҳбатлашиб «Қулписар» ФХХУдаги сувсизликда азият чекаётган фермерлар билан боғландик. Уларнинг айтишича, «сув қайсидир миқдорда маълум бир муддат келган ва бугунги кунга келиб яна қуриб қолган».\nБиз вазиятга минглаб баҳона топишимиз мумкин. Мақсад қай йўл билан бўлмасин «сувдан қуруқ» чиқиш, аслида, «ҳаммаси яхши, муаммо йўқ» дейишдан осони йўқ. Лекин меҳнати қадрланмаслигидан чарчаган фермер бундай ўйламайди. Пахта терими мавсуми бошланишига ҳам саноқли кунлар қолди. Топширган ҳосили учун кўнгилдагидек ҳақ ололмаслигини, камига бўйнига « миллион-миллион» қарздорлик тамғасини илишни истамаган фермер сарфлаган харажати-ю даромади қанча бўлишини олдиндан билади. Шу боис зир югуриб муаммога чора излаяпти. Эртага уни ҳеч ким қўлламаслигини ҳам билади...\n«Сенга вақтида сув етиб келмагани боис пахта кўчатларинг қовжираб-қуриб битди, кел сенинг зарарингни қоплайлик, қарзингдан кечайлик», дейдиган «мард»нинг ўзи топилмайди. Муаммо ўз вақтида ҳал бўлмас экан, зарар кўрган, яна барига «балогардон» фермер бўлиб қолаверади...\n#Шароф Рашидов тумани\n11:17 / 08.08.2020\n10:36 / 03.08.2020\n«Каналимизда бир челак сув ҳам йўқ!» - Қўшкўпир туманидаги фермерлар сувсизликдан катта зарар кўрмоқда\n07:12 / 01.08.2020\nСув хўжалиги соҳасида ислоҳот кутиляпти. Президент фармони лойиҳаси эълон қилинди\n11:58 / 29.07.2020\nФарғона вилоятида сувдан самарали фойдаланиш даражасини ошириш жамғармаси ташкил этилади


“Пахтакор” – 2002 йил Осиёнинг энг яхши клуби. Улар ҳозир қаерда? / CHAMPIONAT.asia\n16:37ЖЧ-2018. Швеция ва Жанубий Кореянинг кийиниш хонасидан ФОТОГАЛЕРЕЯ 2 16:33ЖЧ-2018. Швеция - Жанубий Корея (матнли трансляция) 9 16:31Швеция - Жанубий Корея. Мухлислар галереяси 1 16:25Швеция - Жанубий Корея. Жамоалар стадионга етиб келишди ФОТО 1 16:23Швеция - Жанубий Корея. Ўйинга оид қизиқарли маълумотлар 3 16:05ЖЧ-2018. Швеция - Жанубий Корея. Таркиблар эълон қилинди 13 15:58Путин Россия - Миср учрашувига ташриф буюрадими? 8 15:27Карикатура: Мексика Германияга 3 очкони бермади 14 15:15ЎФА бўлим бошлиғи Испания ФФси томонидан ташкил қилинган мураббийлик курсларида таҳсил олмоқда 5 15:05ЎФА Ижроқўми Ойбек Қиличевни футболга эртароқ қайтаришга қарор қилди 32 14:57Olamsport: Элнур Абдураимовга рақиб топилди, теннисчимиз кучли рақибни мағлуб этди ва бошқа хабарлар 3 14:15"Зомин" икки пенальтини ура олмаган ўйинда "Нурафшон"га қай тариқа мағлуб бўлди? (Тўлиқ шарҳ) 0 13:57Пенальтилар чемпионати. Россияда рекорд томон одимлашмоқда 11 13:39Роналду Испанияга қарши баҳсда 40 км/соат тезликда югурди (ВИДЕО) 26 13:29Карикатура: Лозано Германия ҳимоячиларидан қочиб кетди 1\n“Пахтакор” – 2002 йил Осиёнинг энг яхши клуби. Улар ҳозир қаерда?\n21 апр 11:21\nТеглар : Неъматулла ҚутибоевПахтакорПахтакор-2002Миржалол ҚосимовЗайниддин ТожиевАлександр ГейнрихҚайрат ЎтабоевБахтиёр АшурматовЛеонид КошелевИгнатий НестеровВиталий ЖалиловВладислав КирьянАнвар ҒофуровТимур КападзеСервер ЖепаровАнвар СолиевМарат БикмаевВиктор Жалилов\n2002 йил Осиё футбол Конфедерацияси Ўзбекистонинг “Пахтакор” жамоасини қитъанинг энг яхши клуби деб эътироф этган эди. Ушбу воқеага ҳам бир зумда 15 йил тўлди.\nБиз ўқувчиларимизга ўша “Пахтакор” сафида ўйнаган асосий футболчилар ҳақида маълумот беришга қарор қилдик.\nКўпчиликка ОФК нима учун айнан ўзбек клубини энг яхши деб топгани қизиқ бўлиши мумкин. Ўша йил Осиё футболи раҳбарлари “Осиё чемпионлар кубоги”ни “Осиё чемпионлар лигаси” деб ўзгартиришди ва мусобақа янги форматда ўтказила бошланди. Ўзбекистон вице-чемпиони сифатида турнирга плей-оффдан қўшилган “шерлар” Иорданиянинг “Ал Виҳдат” (3:0, 1:3), Қатарнинг “Ал Иттиҳод” (3:4, 3:0) ва БААнинг “Ал Аҳли” (3:2, 1:0) клублари тўсиғидан муваффақиятли ўта олишди. Гуруҳ босқич ўйинлари эса 2003 йил баҳорида ўтказиш режалаштирилганди. ОФК саралаш баҳсларида ажойиб ўйинлар намойиш этгани учун “Пахтакор”ни қитъанинг энг яхши клуби деб тан олганди.\nТошкент клуби ўша йил Виктор Жалилов бошчилигида Ўзбекистон олий лигасида 74 очко билан чемпион бўлганди. 9 август куни бўлиб ўтган Ўзбекистон кубоги финалида Фарғонанинг “Нефтчи” клубига қарши шиддатли баҳс 6:3 ҳисобида “шерлар” фойдасига ҳал бўлганди.\nИгнатий Нестеров – Ўша йил жамоага келган ёш посбон тез орада асосий дарвозабонга айланиб олганди. Нестеров “Пахтакор”нинг бир неча йил давомида Ўзбекистонда ва Осиёда гегемонлик қилишига салмоқли хиссасини қўша олган. Дарвозабон “шерлар” сафида қўлга киритиш мумкин бўлган деярли барча совринларни қўлга киритгач бир неча йил давомида “Бунёдкор”да ўйнади. Айни пайтда эса у Тошкентнинг бошқа бир клуби “Локомотив” шарафини ҳимоя қилмоқда. Нестеров Ўзбекистон терма жамоасида ҳам 100га яқин ўйин ўтказганини ҳам таъкидлаш лозим.\nГочгули Гочгулиев – Туркманистонлик ҳимоячини мустақиллик даврида “Пахтакор”нинг энг яхши легионерларидан бири деб бемалол айта оламиз. Ҳимоячи бўлишига қарамай рақиб дарвозасига гол уришда унча бунча ҳужумчига дарс берган. Гочгулиев 2002 йил олий лигада 26та учрашув ўтказиб 14та гол уриб клуб тўпурари бўла олганди. Ҳимоячи 2002-2005 йилларда "Пахтакор" шарафини ҳимоя қилган. 2007-2010 йилларда Тошкентнинг "Бунёдкор" жамоасида ўйнаган. Гочгулиев 2014 йилдан буён "Олтин Аср" клубида катта мураббий лавозимида ишлаб келмоқда. Ҳимоячи Ўзбекистондаги фаолияти давомида 7 карра Ўзбекистон чемпиони, 6 карра Ўзбекистон кубоги соҳиби бўлган. 3 марта ОЧЛ ярим финалига қадар етиб борган. 2002 йилда Ўзбекистоннинг энг яхши футболчиси сўровномасида Александр Гейнрихдан кейинги иккинчи ўринни банд этган.\nБахтиёр Ашурматов – Ўша мавсум ҳимоя марказида Гочгулиев билан тандем ҳосил қилган Ашурматов жамоа ғалабаларига ўз хиссасини қўша олган. У “Пахтакор”дан сўнг маълум муддат Россиянинг “Спартак Алания”, “Торпедо Металлург” ҳамда “Крилья Советов” клублари шарафини ҳимоя қилган. 2007 йил олий лигага катта мақсадлар билан чиққан “Қурувчи” (ҳозирги “Бунёдкор”) тажрибали ҳимоячини Ўзбекистонга қайтарганди. Икки йил давомида “қалдирғочлар” сафида ўйнаган Ашурматов футболчилик фаолиятининг сўнгги йилларини “Хоразм” ва “Локомотив”да ўтказган эди. 2012 йилдан мураббийлик фаолиятини бошлаган Бахтиёр Аъзамович дастлаб “Гулистон” сўнгра “Навбаҳор” ва “Андижон” клубларида бош мураббий сифатида ишлади. Бир муддат Ўзбекистон олимпия терма жамоасини ҳам бошқарди. Ҳозирги кунда “Бухоро” клубида Улуғбек Бақоев билан бирга фаолият олиб бормоқда.\nВиталий Жалилов – Виктор Жалиловнинг ўғли қанот ҳимоясида жуда фаол ўйнарди. Керак пайтда ҳужумга ҳам қўшилиб тура оладиган ҳимоячи бир неча бор шериклари гол уришига замин яратиб берганди. 2003 йилда “Пахтакор”дан кетган Жалилов фаолиятини “Навбаҳор”, “Машъал” ва “Қизилқум” клубларида давом эттирди. 2007 йил бутсаларини михга илган Виталий айни пайтда Ўзбекистон терма жамоасида маъмур сифатида фаолият олиб бормоқда.\nҚайрат Ўтабоев – Ўзбекистонда туғилган қозоғистонлик футболчи 2000-2003 йилларда “Пахтакор” шарфини ҳимоя қилганди. Қанот ҳимоясида ўйнаган Қайрат рақиб ҳужумчилари учун ҳақиқий бош оғриғига айланарди. “Шерлар” сафини тарк этгач футболчи Қозоғистонинг бир қатор клубларида ўйнади. Орада 2009 йил “Андижон”да ўйнаган Ўтабоев футболчилик 2012 йилда фаолиятини тугатганди. Эътиборлиси Қайрат 2002 йил Ўзбекистон терма жамоасида майдонга тушган, 2005-2007 йилларда эса Қозоғистон терма жамоасида ўйнаганди.\nВладислав Кирьян - Ўнг қанот ҳимоя ва ярим ҳимоясида ўйнаган футболчи ўша йил олий лигада 20та ўйин ўтказиб 3 бор рақиб дарвозасига тўп киритганди. Жуда тезкор ўйинчи ҳужумчиларга қанотдан тўп узатишларни маъромига етказарди. 2009 йилда Кирьян Наманганинг “Навбаҳор” клубига кўчиб ўтди. 2010 йил йил иккинчи даврасида Тошкентнинг “Локомотив” клубида кўриниш берган футболчи бутсаларини михга илишга қарор қилди. Айни пайтда Россиянинг Белгород вилоятида яшаб бизнес билан шуғулланмоқда.\nАнвар Ғофуров – фаолиятининг илк даврларини “Пахтакор”да бошлаган Ғофуров ҳозирга қадар футбол ўйнамоқда. “Шерлар” сафини 2003 йил тарк этган футболчи кейинроқ “Навбаҳор”, “Динамо”, “Машъал” ва “Бунёдкор” клубларида ўйнади. Ўтган йил Тошкентнинг “Обод” клубига ўтган Ғофуров ҳозирга қадар шу жамоада ўйнаб келмоқда.\nСервер Жепаров – Ўша “Пахтакор”нинг асосий ўйинчиларидан бири бўлган Жепаров плеймейкер сифатида ҳужумларни бошлаш ва ҳужумчиларга пас оширишни ўз бўйнига олганди. Бундан ташқари Сервер кўплаб голлар ҳам уришга муваффақ бўлганди. 2007 йилга қадар “шерлар” сафида бир неча бор Ўзбекистон чемпиони ва Ўзбекистон кубогини қўлга киритган ярим ҳимоячи 2008 йил “Бунёдкор”га ўтганди. Осиёда икки марта йилнинг энг яхши футболчиси деб тан олинган Жепаров Саудия Арабистони, Жанубий Корея клубларида фаолият олиб бориб, ўтган йил “Локомотив”да ўйнади. Бу йил бошида эса Эронинг “Истиқлол” клуби билан бир ярим йиллик шартнома тузди ва “Сепахон”га ижарага берилди.\nЛеонид Кошелев – Чап оёғидаги зарба рақиб дарвозабонларини тушларига кириб чиқарди. Жарима тўпларидан урган голлари “Пахтакор”нинг бир қатор муҳим ғалабаларига замин яратган. Кошелев “шерлар” сафини 2007 йилда бир қатор совринлар билан тарк этган. Ундан кейин “Динамо”, “Қизилқум”, “Шўртан” ва “Навбаҳор” каби клубларда ўйнаган. 2013 йил футболчилик фаолиятини тугатган Кошелев айни пайтда “Пахтакор” академиясида ёш болакайларга футбол сир асрорларини ўргатиб келмоқда.\nТимур Кападзе – Бугунги кунга қадар футбол ўйнаётган кам сонли ўйинчилардан яна бири. Кападзе ўша таркибда универсал футболчи эди. “Нефтчи”да ҳужумда ўйнаган футболчи “Пахтакор”да ярим ҳимояда ўйнади. Ўша йил олий лигада 20та учрашув ўтказиб 4та гол уришга эришган Кападзе ҳам Жепаров каби 2008 йилда “Бунёдкор”га кўчиб ўтганди. Бундан ташқари Жанубий Корея ва БАА чемпионатларида ўйнаган ярим ҳимоячи бугунги кунда “Локомотив” шарафини ҳимоя қилмоқда.\nМиржалол Қосимов – Ўзбекистонинг энг кучли футболчиларидан бири бўлган Миржалол Қўшоқович ўша мавсум жароҳатлар туфайли бир қатор ўйинларда жамоасига ёрдам бера олмаганди. Аммо майдонга тушган баҳсларнинг ҳеч бирида рақибларга осон бўлмасди. Жарима тўпларидан заргарона голлар уришнинг ҳадисини олган Қосимов майдонни кўриш ва чиройли тўп узатишда ҳам шеркиларидан анчайин олдинда эди. Қосимов 2003-2004 йилларда Россиянинг “Алания” клубида 2005 йилда Муборакнинг “Машъал” клубида ўйнаб фаолиятини якунлашга қарор қилганди. Қосимов бутсаларини михга илиб тезда мураббийлик фаолиятини бошлаб юборганди. Ўзбекистон олимпия терма жамоасида ёрдамчи мураббий бўлган Миржалол Қўшоқович "Қурувчи" (ҳозирги "Бунёдкор") бош мураббийи сифатида икки йил ишлади. Кейин Ўзбекистон терма жамоаси бош мураббийи сифатида ҳам салмоқли фаолият олиб борди.\nАлександр Гейнрих – 18 ёшли ҳужумчи “Пахтакор”даги илк мавсумидаёқ ажойиб ўйинлар намойиш этиб берганди. Йил якунида Ўзбекистонинг энг яхши футболчиси деб топилгани ҳам сўзимизга исбот бўла олади. Олий лигада 22та ўйинда майдонга тушган ва 9 бор рақиблар дарвозасини ишғол қилган Саша фаолиятининг кейнги йилини Россиянинг ЦСКА клубида ўтказиб хатога йўл қўйганди. Ёш футболчимиз кучли рақобатда ютқазиб қўйган ва асосий таркибда деярли майдонга тушмаганди. Кейин "Пахтакор"га қайтиб ўз формасини тиклаб олгач яна Россияга, бу сафар Москванинг "Торпедо" клубига ўтганди. 2007-2011 йилларда "Пахтакор"да ўйнаган Гейнрих Қатардаги Осиё Кубогидан сўнг Жанубий Кореянинг "Сувон Самсунг" клубидан тушган таклифни қабул қилганди. Сўнгра БААда "Эмирейтс", Қозоғистонда "Актобе" клубларида ўйнаган ҳужумчи 2014 йилни "Локомотив"да ўтказди. Саша 2015 йилдан буён Қозоғистонинг "Ордабаси" жамоаси шарафини ҳимоя қилиб келмоқда..\nЗайниддин Тожиев – Ҳужумчи ўша йил олий лигада 16та учрашувда майдонга тушиб 3та гол урган. ОЧЛ плей-офф босқичида эса Тожиевларнинг тўнғичи “Ал Виҳдат”, “Ал Иттиҳод” ва “Ал Аҳли” билан ўйинларда жами 4та гол уришга муваффақ бўлганди. Унинг дриблинги рақиб ҳимоячиларини шошириб қўярди. 2010 йилга қадар “Пахтакор”да ўйнаган ҳужумчи фаолиятини олий лиганинг бир қатор клубларида давом эттирди. 2015 йилда “Бухоро” сафида бир давра ўйнаб бутсаларини михга илишга қарор қилган Тожиев айни пайтда “JFL Tashkent” клубида болалар футболи мураббийи бўлиб ишламоқда.\nАнвар Солиев – “Сеҳрли таёқча” деб ном қозонган ҳужумчи “Пахтакор”да ўша мавсум кўпинча қанотда ўйнарди ва муҳим голларни урарди. Солиев 2008 йилда “Бунёдкор”ни танлаганди ва 2012 йилга қадар шу жамоада ўйнади. Фақат орада бир йил “Насаф”да ижарада ўйнаб қайтганди. 2013-2015 йилларда яна “шерлар” сафида ўйнаган ҳужумчи ўтган мавсум биринчи даврадан сўнг футболчиликни тугатишга қарор қилди. Бугунги кунда Наманганинг “Навбаҳор” клубида спорт директори лавозимида фаолият олиб бормоқда.\nНеъматулла Қуттибоев – Қорақалпоғистонлик ҳужумчи ўша йил олий лигада 25та учрашувда майдонга тушиб 9та гол уришга муваффақ бўлганди. Қуттибоев ҳужумда кўпчинча Гейнрих билан тандем ҳосил қиларди. “Пахтакор”дан сўнг ҳужумчи “Қизилқум” ва “Хоразм” сафида ўйнади. Бир неча йил давомида “Орол” клуби бош мураббийи лавозимида фаолият олиб борди. Бугунги кунда Қуттибоев Нукус олимпия захиралари коллежида ёш футболчиларга сабоқ бермоқда.\nМарат Бикмаев – Ўша таркибнинг энг ёш вакилларидан бири. Бикмаев ўша йил 16 ёшида олий лигада 7та учрашувда майдонга тушиб 1та гол уришга ҳам эришганди. Бикмаев "Пахтакор"дан кейин асосан Россия клубларида ўйнади. "Крилья Советов", "Рубин", "Спартак Нальчик" ва "Алания"да фаолият олиб борган Марат Қозоғистонда "Актобе"да икки мавсум ўйнади. 2014 йилда Ўзбекистонга қайтиб "Локомотив" билан шартнома тузди. Бугунга келиб жамоанинг асосий ҳужумчисига айланиб олди.\nВиктор Жалилов - "Пахтакор"нинг ўша йиллардаги ғалабаларининг асосчиси Виктор Жалилов бўлганди. Бош мураббий жамоани Ўзбекистон чемпиони ва Ўзбекистон кубоги соҳибига айлантирганди. Шу сабабли ҳам 2002 йил айнан Виктор Романович мамлакатимизнинг энг яхши мураббийи деб эътироф этилганди. "Пахтакор"дан кейин Жалилов "Машъал", "Навбаҳор" ва "Динамо" клубларида ишлади. Айни пайтда Ўзбекистон терма жамоаси мураббийлар штабида фаолият олиб бормоқда.\nДилмурод Каримов "Сўғдиёна"ни тарк этди 22\n21 апр 11:43:43\n"O'shal damlar òshal damlar" shunday shonli paxtakorni kimlardur xor qildiya ishonamiz òsha biz xavas qilgan "PAXTAKOR" yana qaytadi\n21 апр 13:17:22\nМана бу чиройли макола бупти. Кези келганда тан хам олиш керак\n21 апр 12:00:49\nАйни пайтда турнир жадвалининг ўрта поғоналаридан бирида бораётган “Нефтчи” учун 9 ноябрь санаси ўзгача аҳамият касб этади.\nАйнан шу куни фарғоналиклар бешинчи бор Ўзбекистон чемпиони деган номни қўлга киритишганди. Эртага шу санага роса 15 йил тўлади. Шу сабабли ўша чемпионлик мавсуми ҳақида турли маълумотларни ёдингизга солиб ўтишга қарор қилдик.\nШундан бери орадан 15 йил вақт ўтди. Ўшандан буён фарғоналик ишқибозлар севимли жамоаларининг чемпионлигига бошқа гувоҳ бўлишгани йўқ. Ўша мавсум, чемпионликни келтирган учрашувни мухлислар ҳалигача мароқ билан эслашади. “Нефтчи”нинг уй ўйинларига ўша пайтларда ишқибозлар ташрифи ўйинга 3-4 соат қолгандаёқ бошланиб кетарди. Фарғона шаҳри кўчаларида ҳақиқий футбол муҳити юзага келарди. Марказий учрашувлар учун чипталар бир неча кун қолгандаёқ сотилиб кетарди. Ўшандай баҳсларни стадиондан томоша қилишнинг ўзи қийин саналарди. Аутсайдерлар келганда ҳам камида 8-10 минг атрофида мухлисларни кўриш мумкин бўларди. Ҳозир эса кўп нарсалар ўзгариб кетган. Чемпионат етакчиларига қарши учрашувларда ҳам стадионнинг тўртдан бири тўлмаяпти.\nPAXTAKOR HALI QAYTADI.\n21 апр 11:27:33\n21 апр 11:25:26\nPaxtakorri Legend tarkibi edi. Hozir o`sha paxtakordan faqat klub stadioni va nomi qolgan. Afsus !!!\n21 апр 11:53:04\n15 yildan keyin, 2032- yilda shunday maqola bo'ladi: Bundan 15 yilcha oldin "XALQ"ning qarg'ishi tekkan Paxtakor xozir qayerda... (P.S Paxtakordi ashaddiy muhlislaridan uzr so'ragan xolda) Aleksandr Lobanov: juda katta qorin tufayli futbol bn xayrlashib, xozir Rassiya ustachilik qilmoqda. Stanislav Andreev: xozir 50 ga yaqinlashganiga qaramay Paxtakor safida maydonga tushmoqda, igos sergey: ..... Nimadir yozginam kemedi. Samvel baba: qilgan maynavozchiliklari tufayli 2017 yil 5 sentabr kuni xalq oldida otuvga hukm qilindi- deb eslasak kerak.\n22 апр 19:11:59\nЎшандаям стадион бўш эди..\n22 апр 10:59:56\nУзбек футболи ишкибозлари яхши билишади,терма жамоа 1998 ЖЧ саралашидан муофакиятли утаолмагандан сунг Пахтакор терма жамоа марказига айлатирилга ва кулублардаги иктидорли йош футболчилар Тошкеткентга олиб кетилга Пахтакор шу оркали кучайган.\n22 апр 00:27:48\nAfsus!!! 1979 -yilgi Paxtakor emas balki hozirgisi portlab ketganida yaxshiroq bo'larmidi. Yomon niyatdan o'zing asragin OLLOH!!!\n21 апр 19:07:16\nКОЙИЛ,ЗУР АХБОРОТ БУЛИБДИ.ХАКИКАТДАН,УЗБ да ЭНГ ЗУРИ БУ - ПАХТАКОР ВА НЕФТЧИ.МАЙЛИ БАЛКИ ХОЗИР УРНИГА МОС ЭМАСДИР БУ ИККИТА КЛУБ.ЛЕКИН ПАХТАКОР РОСТАН ХАМ 2002 ЙИЛДА ВА 2006 ЙИЛГАЧА ОСИЕДА АРАБЛАРНИ ТИТРАТГАН ЭДИ.УЗБ да ХОЗИРГИ КУЧЛИ КЛУБЛАРГА ФУТБОЛЧИЛАРНИ КУПИ ПАХТАКОР ВА НЕФТЧИДА ТОБЛАНГАН ЙИГИТЛАР АСЛИДА.ЛЕКИН ШУНДОК ШОНЛИ КЛУБЛАРНИ АХВОЛИ РАСВО.2002 ЙИЛГИ ПАХТАКОР ФУТБОЛЧИЛАРИ ЭРТАНГИ УЙИН КИМ БИЛАН БУЛИШИДАН БЕХАБАР БУЛАРДИ ХАТТОКИ УЙИН СХЕМАСИ ХАМ ЮЗАКИ ТУЗИЛАРДИ.ЧУНКИ ТАРКИБ БИР БИРИНИ ЗУР ТУШУНГАН МАЙДОНГА ТУШИБ ГАЛАБА КОЗОНГАН ВАССАЛОМ.КАЙСИ КЛУБ БУЛАДИ ФАРКИ БУЛМАГАН АЛ-АХЛИ ЕКИ АЛ ИТТИХОД ЕКИ НАСАФ ЛОКО ХАММАСИ БИР КАТОРДА ТАСЛИМ КИЛИНГАН.\n21 апр 14:20:33\nOzod va obod vatanda yashoyatganimmizni va qullik tugatilganligini sizdan kura "besh" chandon yahshi bilaman. Keyin bunga Ozod va obod vatan jumlasini nima aloqasi bor? Tushunaman Paxtakorni ashaddiy muhlisisiz va sizdan kam bulmagan holda men ham Navbahor muhlisiman! Sizdek meni ham jamoamga muhlislik qilayotganimga "20" yildan o'tgan! Hop tortib olmadi ham deylik, Navbahorni tarkibidagi 5-6 uyinchi qatorasiga bitta jamoaga qushilmoqda bu sizga "g'alati" tuyulmayaptimi???? Sizga bitta gap: manga adabiyotdan kemang, real hayotiy futboldan keling!!! Salomat buling !\nNima 90- yillarda Denisov,Magamedov,Bilolov va boshqalar yoppasiga,,Navbaxor,,ga ötib ketishini men xam,,tortib olish,,deb tushunishim kerakmi?Siz xam manga tarixni örgatmang ukam jonim,sizxam salomat böling.\n21 апр 13:48:00\nMagdeyev Blachev Panamaryov qoshsa boladi\n21 апр 12:17:23\nNEFTCHI QILGAN ISHNI XALI REAL HAM BARSA HAM QILOLMAGAN BUNI SARKISYAN HAM AYTGAN NEFTCHI KETMA-KET 5 MARTA CHEMPION BO`LGAN AGAR BIRINCHI LIGADAN ISTIQLOL NEFTCHINI O`RNIGA CHIQSA STADIONGA HECHKIM KIRMAYDI BIZ ISTIQLOL OLIY LIGAGA CHIQISHINI ISTAMAYMIZ AXIR NEFTCHI O`ZBEKISTON FUTBOLI TARIXIKU\n21 апр 11:51:37\nБугун 18-00да Пахтакор- Локоматив уйини урнига бадий гимнастика куйиб беради Спорт ТВ. Хеч бумаса UZHDда куйиб берса бумайдими


Андижон вилоятида юзлаб кишилар иштирокида мажлислар ўтказилди. Ҳукумат буни тақиқлаганди\n17:24 / 13.07.2020\nБугун, 13 июль куни Андижон вилояти ҳокими Шуҳрат Абдураҳмонов раислигида «Ҳокимлик соати» селектор йиғилиши бўлиб ўтди.\nМажлиснинг бир неча иштирокчиси Kun.uz мухбири билан суҳбатда селектор эрталабки соат 07:30да бошланиб, 4 соатга яқин давом этганини маълум қилди.\nМажлисда солиқ тушумлари, вилоятда коронавирус тарқалишининг олдини олиш ва бошқа масалалар муҳокама қилинган.\nЙиғилиш қатнашчиларининг сўзларига кўра, унда мутасадди ташкилотларнинг 200га яқин раҳбар ва ходимлари қатнашган.\nСуҳбатдошлардан бири тақдим этган суратдан мажлис иштирокчилари ижтимоий масофа сақламаган ҳолда ўтирганини кўриш мумкин.\nKun.uz’нинг яна бир манбаси тасдиқлашича, вилоятнинг барча туманлари ҳокимликларида юзлаб кишилар йиғилиб, ушбу мажлисда масофадан туриб иштирок этган.\nМажлис Республика махсус комиссияси қарори билан 1 августгача қатъий карантин эълон қилинган шароитда бўлиб ўтган. Махсус комиссия давлат органларида йиғилишлар ўтказишни тақиқлаганди. Зарур ҳолларда йиғилишларни видео-конференц-алоқа режимида ўтказиш мумкинлиги белгиланган.\nМарт ойида президент Шавкат Мирзиёев ҳудудлардаги ҳокимларга карантин пайтида барча даражадаги йиғилишлар ва мажлисбозликларга чек қўйишни буюрганди.\nKun.uz’нинг ҳолат юзасидан Андижон вилояти ҳокимлигидан изоҳ олишга бўлган уринишлари зое кетди. Вилоят ҳокимининг матбуот котиби ҳам, вилоят ҳокими ва унинг биринчи ўринбосарининг қабулхонаси ҳам қўнғироқларга жавоб бергани йўқ.\nКеча Telegram`да вилоят ҳокимининг биринчи ўринбосари Абдужаббор Эгамбердиев имзоси билан вилоятдаги шаҳар ва туманлар ҳокимларига юборилган расмий хабарнома сурати тарқалган эди.\nХабарномада ҳудудий студиялардан халқ депутатлари вилоят ва шаҳар (туман) кенгашларининг барча депутатлари, туман (шаҳар) ҳокимлари ва уларнинг ўринбосарлари, сектор раҳбарлари (прокурор, ИИБ, ДСИ), жойлардаги корхона, ташкилот ва муассаса раҳбарлари, ижтимоий соҳа (МТБ, ХТБ, ТТБ), барча мактаблар, коллежлар, лицейлар ва мактабгача таълим муассасалари ҳамда нодавлат мактаб ва боғчаларнинг раҳбарлари, маҳалла фуқаролар йиғинлари раислари ҳамда тааллуқли ташкилот раҳбарлари иштирокини таъминлаш сўралган.\nЙиғилишга барча қатнашчилар расмий кийимда, тиббий ниқоб ва қўлқопда, шунингдек телефонларсиз келиши айтилган.\nКўплаб ташкилот ва ҳокимликларда йиғилишлар давом этмоқда — Шоҳрух Ғиёсов\nЭслатиб ўтамиз, ўтган ҳафта Шуҳрат Абдураҳмонов вилоятдаги масъул мутасаддиларни ишига қараб баҳолашга, шу асосда уларга кўк рангли «Масъулиятли раҳбар» ёки қизил рангли «Масъулиятсиз раҳбар» нишонларини тақишга қарор қилгани маълум бўлганди.\nХабарда ушбу нишонлар ҳар ҳафта душанба куни ўтказиладиган «Ҳокимлик соати»да ўз эгаларига тақилиши, кетма-кет 3 ҳафта қизил нишон олган раҳбарлар масаласи алоҳида кўриб чиқилиши таъкидланганди.\nҲокимнинг бу ташаббуси ижтимоий тармоқларда танқидларга сабаб бўлди. Ҳокимлик мазкур ҳолатга расмий муносабат билдирмади.\nМажлисбозликдан нега қутула олмаяпмиз?


Москва шаҳар полиция бошқармаси шаҳарни муҳожирлардан тозалаш амалиётларини давом эттиришга шахсан Россия Ички ишлар вазири (Москванинг собиқ бош полициячиси) Владимир Колокольцевдан яна икки кунга рухсат олди.\nСўнгги икки кун ичида¸ Москва шаҳар полиция бошқармасидан олинган хабарга кўра, аллақачон мингдан зиёд одам ҳибсга олинган. Пойтахт полицияси матбуот маркази ходимлари Озодлик мухбирига олиб борилаётган амалиётларнинг “юқоридан берилган буйруқ” асосида бошланганини эътироф қилди.\nПолициядан олинган маълумотга кўра, биргина Ясеневодаги бозорлардан бирида 30 июл куни ОМОНчилар 530 нафар марказий осиёлик муҳожир ва 30 яқин шимолий кавказликни қўлга олган. Бундан бир кун олдин Москва ғарбидаги учта бозорда олиб борилган текширув натижасида 470 муҳожирнинг полиция бўлинмаларига олиб кетилгани хабар қилинган эди.\nПолициянинг Москвани келгиндилардан “тозалаш”га қаратилган амалиётларига ДАН ходимлари ҳам қўшилди. 30 июл куни “Хавфсизлик” амалиёти доирасида олиб борилган текширувлар натижасида 6000 га яқин маъмурий протокол тузилган.\nМосква шаҳар полиция бошқармаси раҳбари Анатолий Якунин бу амалиётни “бозорларни криминалдан тозалаш” деб атади. Унга кўра¸ полициянинг бу ҳатти-ҳаракатлари 27 июл куни Матвеевский бозорида зўрлашда айбланаётган шахсни ҳибс этгани келган оператив ходимнинг калтакланишига нисбатан “адекват” жавобдир:\n- Мен кеча Очаковское-Матвеевское тумани полиция бўлими раҳбарини ишдан бўшатиб юбордим. Ўз ҳудудида тартиб ўрната олмаган бошқа раҳбарларни ҳам шу кутмоқда. Бу бизга қарши қилинган жиддий чиқиш. Ҳозирча мана шу кўринишда курашни бошладик. Ишонаманки, кейинчалик барча бозорларда бундай тартиб ўрнатишни кучайтирамиз. Шунингдек, алоҳида эътибор этник жиноятчиликка қарши курашга қаратилади, деди Москва полицияси раҳбари Анатолий Якунин.\nМосква мигрантлардан тозаланмоқда\nЖиноят-қидирув бўлими капитани Антон Кудряшовга жароҳат етказган доғистонлик Магомед Расуловга умрбод қамоқ жазоси тайинланиши мумкин.\nҲозирча полиция ҳибсга олинган муҳожирларнинг қайси жиноятда гумонланаëтганига оид бирор изоҳ берганича йўқ. “Матвеевский” бозори савдогарлари эса шанба куни бўлиб ўтган муштлашувни полициячилар провокацияси сифатида баҳоламоқда.\nМаҳаллий тадбиркорлар тахминича¸ бундай фитнадан кўзланган мақсад – “Матвеевский” бозори ўрнида янги савдо комплекси қуришга рухсат олишдир. Москванинг Ғарбий маъмурий округи расмийлари “Матвеевский” бозорининг ҳақиқатан яқин орада бузиб ташланишини тасдиқлади.\n“Зачисткалар” Россия Интернет майдонидаги баҳсларни кучайтирмай қолмади. Айрим блоггерлар бошланган тозалашларни Собяниннинг шаҳарликлар орасида ўз рейтингини кўтаришга қаратилган сайловолди амалиёти эканини гапирса, бошқалар Москва бозорларининг “криминаллашувига” йўл қўйган амалдорларни жавобгарликка тортиш кераклигига эътибор қаратмоқда.\nРоссиялик таниқли журналист Максим Шевченко Озодлик билан суҳбатда полициянинг муҳожирларга нисбатан кескин ҳаракатларини қўллаб-қувватламаса-да, шаҳар бозорларида тартиб ўрнатиш вақти аллақачон келганини гапиради:\n- Менимча, Москва кўчаларида савдо бўлиши керак, аммо у маданийлашган бўлиши шарт: ундан солиқ тўланиши керак, у ерда сотилаётган маҳсулотлар тиббий санкцияга эга бўлиши шарт, ундан тушаётган даромад кимга ва қанча кетаётгани ҳам равшан бўлиши керак. Афсуски, Лужков (таҳр. Москванинг олдинги ҳокими) даврида давлат томонидан мутлақо назорат қилинмайдиган савдо ҳудудлари пайдо бўлди. Ким, қанча, кимга – мутлақо тушуниб бўлмайди! Бу ҳолат нафақат чакана савдо, балки улгуржи ва ер-мулк савдоси бозорида ҳам кузатилмоқда. Натижада, бозор криминали полиция, прокуратура, ФСБ ва ҳоказо идораларида ўз “кришаси”га эга бўлиб қолди, дейди журналист Максим Шевченко.\nКузатувчилар 2-3 кундан бери Москвада давом этаётган “криминалга қарши тозалаш” Черкизов бозорини йўқотиш давридан бери кузатилган энг йирик амалиёт эканини таъкидламоқда.


Отабек Муталхўжаев: Нилуфар Усмонова билан гап-сўз бўлганмиз! - 27 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 27 » Отабек Муталхўжаев: Нилуфар Усмонова билан гап-сўз бўлганмиз!\nОтабек Муталхўжаев: Нилуфар Усмонова билан гап-сўз бўлганмиз!\n— Айнан Нилуфар Усмонова билан айтган ўша қўшиғингиз клипи яқинда такрор интернетга жойланди ва дарров Шаҳло Аҳмедованинг клипи билан солиштирилди. «Нима учун Отабек ва Нилуфарнинг бу клипи «Бадиий кенгаш»дан ўтган-у, Шаҳлонинг клипи ўтмади?», дегувчилар кўп бўлди…\n— Ҳақиқатан ҳам, бизнинг клип «Бадиий кенгаш»дан ўтган эди. Лекин телевидение орқали 20 кунча қўйилиб, кейин эътирозлар кўпайгани учун олиб ташлашган. Ўша пайтлар Нилуфар Усмонова билан шов-шувли клип қилганимиз рост. Кўрган бўлсангиз, клипимизда жуда ёмон нарса йўқ эди. Фақат яқинроқ туриб ашула айтганмиз, чунки эҳтиросли муҳаббатни очиб беришни истаганмиз.\nШаҳло Аҳмедованинг клипига келсак, нейтрал фикрдаман. Ҳамманинг ўз услуби бор.


Хоразмда қатағон қурбонлари ёд этилмади\n02 март 2021, Тошкент вақти: 19:57\nБу йил Хоразмда 31 август – Қатағон қурбонларини ёд этиш куни нишонланмади. Вилоят ҳокимлигидан олинган маълумотга кўра, шу кун муносабати билан Хоразмда бирорта тадбир ўтказилмаган.\nАйни кунларда Хоразмда “Шаҳидлар хотираси” жамғармаси ҳам фаолият кўрсатмаяпти. Бунинг сабабларини аниқлашнинг имкони бўлмади.\nХоразмда қатағон қурбонларини хотирлашга арзирли сабаблар йўқми, деган савол туғилиши табиий. Вилоятдаги зиёлилар бу саволга “албатта бор”, дея жавоб қайтаради.\nЎлкашунос олим Комил Нуржоновнинг сўзларига қараганда, 1937-1953 йиллар оралиғида хоразмлик 1850 киши отиб ўлдирилган. Ўша даврда қамалган ва сургун қилинганлар сони эса тахминан 15 минг кишидир. “Пахта иши” бўйича хоразмлик 2850 киши жавобгарликка тортилган.\nСталин қатағонлари қурбонлари орасида Хоразм хонлигига қараган Хонқа беклиги ҳокимининг ўғли Муҳаммад Аминаддин ҳам бор эди. Муҳаммад Аминаддин 19-аср охирида Ўрта Осиёдан бориб Европада таҳсил олган биринчи шахсдир. У Францияда ирригаторлик мутахассислиги бўйича ўқиган. Муҳаммад Аминаддин 1938 йилда халқ душмани сифатида отиб ташланган.\nЎрта Осиёдаги биринчи кинооператор ва фотограф хивалик Худойберган Девонов ҳам қатағон қурбони бўлган.\n“Қатағон қилинганлардан аксариятининг қабри номаълум. Тошкент вилоятидаги Зангиота қабристонига кўмилган 5-6 кишининг қабрини биламиз”, - дейди ўлкашунос К.Нуржонов.\nМанбаларга кўра, Хоразмда қатағон рўйхатига тушганлар отиб ташланадиган учта жой бўлган. Яқинда ўлкашунос олимлар бу жойларни аниқлади. Отиладиган жойларнинг биринчиси Хива яқинидаги Қорақумда, иккинчиси Урганч туманидаги “Оқ олтин” ширкат хўжалиги атрофида, учинчиси Ҳазорасп яқинидаги қумликда бўлган.\n“Бу жойлардан юзлаб бош суяклари топиляпти. Биз улар ҳақида маълумот тўплаб, бу жойларда ёдгорлик ўрнатиш масаласини ҳукумат олдига қўямиз”, - деди К.Нуржонов.\nХоразмда Қатағон қурбонларини ёд этиш куни нега нишонланмаганига жавоб топишнинг имкони бўлмади. Маҳаллий кузатувчилар бунинг сабабини маблағ йўқлигида кўрмоқда. Чунки Худойберган Девоновнинг 125 йиллик юбилейи ҳам маблағ йўқлиги сабабли икки йилдан буён нишонланмай қолиб кетяпти.


Ўзбекистонда инсон аъзолари ва тўқималари трансплантацияси қонун билан мустаҳкамланади - 21.09.2021, Sputnik Ўзбекистон\nҚайд этилишича, республикада 5 минг нафар бемор жигар циррозидан азоб чекса, уларнинг 500 нафари жигар трансплантацияси амалиётига муҳтож. 21.09.2021, Sputnik Ўзбекистон\nТОШКЕНТ, 20 сен – Sputnik. Академик В.Воҳидов номидаги Республика ихтисослаштирилган хирургия илмий-амалий тиббиёт марказида “Инсон аъзолари ва тўқималари трансплантацияси тўғрисида”ги қонун лойиҳаси муҳокама қилинди. Бу ҳақда Сенат матбуот хизмати хабар қилмоқда.Муҳокамада Олий Мажлис Сенати Фан, таълим ва соғлиқни сақлаш, Ёшлар, маданият ва спорт масалалари ҳамда Хотин-қизлар ва гендер тенглик масалалари қўмиталари ҳамда Соғлиқни сақлаш вазирлиги мутасаддилари иштирок этишди.Қайд этилишича, республикада 5 минг нафар бемор жигар циррозидан азоб чекса, уларнинг 500 нафари, яъни 10 фоизи жигар трансплантацияси амалиётига муҳтож. Бугунги кунга қадар мамлакатда жами 10 та жигар трансплантацияси амалга оширилган.Шунингдек, юрак трансплантациясини жорий этиш ва йилига 50 та амалиёт ҳамда ўпка трансплантациясини йўлга қўйиш ва йилига 30 та амалиётни бажариш назарда тутилган.Тадбирда сўзга чиққан сенаторлар инсон аъзолари ва тўқималарини кўчириб ўтказиш амалиётини хорижда катта маблағ ва вақт сарфламасдан Ўзбекистонда ҳам амалга ошириш мумкинлигига урғу бердилар. Шунингдек, инсон аъзолари ва тўқималари трансплантацияси борасида қонунчиликда белгиланган нормалар бугунги кун талабларига мос эмаслиги, шу боис, мазкур қонун лойиҳасида аниқ тартиблар белгилаб берилаётганлиги таъкидланди.\nсоғлиқни сақлаш вазирлиги (ссв), ўзбекистон олий мажлиси сенати, инсон аъзолари ва тўқималари трансплантацияси\nҚайд этилишича, республикада 5 минг нафар бемор жигар циррозидан азоб чекса, уларнинг 500 нафари жигар трансплантацияси амалиётига муҳтож.\nТОШКЕНТ, 20 сен – Sputnik. Академик В.Воҳидов номидаги Республика ихтисослаштирилган хирургия илмий-амалий тиббиёт марказида “Инсон аъзолари ва тўқималари трансплантацияси тўғрисида”ги қонун лойиҳаси муҳокама қилинди. Бу ҳақда Сенат матбуот хизмати хабар қилмоқда.\nМуҳокамада Олий Мажлис Сенати Фан, таълим ва соғлиқни сақлаш, Ёшлар, маданият ва спорт масалалари ҳамда Хотин-қизлар ва гендер тенглик масалалари қўмиталари ҳамда Соғлиқни сақлаш вазирлиги мутасаддилари иштирок этишди.\nПрезидент трансплантология соҳасини ривожлантиришни топширди\n14 Сентябр, 11:47\nҚайд этилишича, республикада 5 минг нафар бемор жигар циррозидан азоб чекса, уларнинг 500 нафари, яъни 10 фоизи жигар трансплантацияси амалиётига муҳтож. Бугунги кунга қадар мамлакатда жами 10 та жигар трансплантацияси амалга оширилган.\nИстиқболда буйрак кўчириб ўтказиш амалиётини йилига 250 тага етказиш, жигар трансплантациясини эса йилига 50 тага етказиш режалаштирилган.\nШунингдек, юрак трансплантациясини жорий этиш ва йилига 50 та амалиёт ҳамда ўпка трансплантациясини йўлга қўйиш ва йилига 30 та амалиётни бажариш назарда тутилган.\nТадбирда сўзга чиққан сенаторлар инсон аъзолари ва тўқималарини кўчириб ўтказиш амалиётини хорижда катта маблағ ва вақт сарфламасдан Ўзбекистонда ҳам амалга ошириш мумкинлигига урғу бердилар. Шунингдек, инсон аъзолари ва тўқималари трансплантацияси борасида қонунчиликда белгиланган нормалар бугунги кун талабларига мос эмаслиги, шу боис, мазкур қонун лойиҳасида аниқ тартиблар белгилаб берилаётганлиги таъкидланди.


Ўзбекистонлик ҳарбий ошпазлар «АрМИ-2018» доирасида мастер-класс намойиш этди / Ўзбекистон янгиликлари, энг сўнгги хабарлар\nЎзбекистонлик ҳарбий ошпазлар «АрМИ-2018» доирасида мастер-класс намойиш этди\n«АрМИ-2018» IV Халқаро армия ўйинлари очилишида иштирок этган ўзбекистонлик ҳарбий хизматчилар ўзбек миллий таомларини тайёрлаш бўйича ўз маҳоратини намойиш этди.\nМосква вилоятидаги «Алабино» полигонида Россия, Хитой, Эрон, Ўзбекистон, Озарбайжон, Белорусь Республикаси, Қозоғистон ва Арманистондан келган ҳарбий ошпазлар томонидан тайёрланган таомларни ҳакамлар ҳайъати баҳолади. Шунингдек, мазкур таомлардан ташриф буюрган барча меҳмонлар татиб кўрди.\n«Ўзбекистонлик ҳарбий ошпазлар мастер-класс жараёнида 30 килограмм ош, шўрва, тандирда товуқ ва гўшт пиширди. Ўзбекистондан олиб борилган қовун-тарвузлар ва сархил мевалар дастурхонга тортилди. Таомларимиз барчага бирдек манзур бўлди. Ошга улгурмаганлар кечгача ош бормикан деб сўраб келишди», — дейди мусобақаларни ёритиш учун борган Ўзбекистон Мудофаа вазирлиги махсус вакили.\nҲарбий ошпазларнинг маҳоратини Россия Федерацияси мудофаа вазири Сергей Шойгу ҳам юқори баҳолади. «Жуда мазали, раҳмат!», — дейди таомлардан татиб кўрган Шойгу.\nТашкилотчиларнинг сўзларига қараганда, ушбу беллашувга 5 мингдан зиёд томошабин ташриф буюрган. Шундан сўнг мусобақанинг «Танк биатлони» йўналишига старт берилган. Таъкидланишича, кун давомида «Алабино» полигонига 40 минг нафардан ортиқ томошабин келган.


Велоспорт бўйича жаҳон чемпиони энди Ўзбекистон шарафини ҳимоя қилади - Халқ сўзи\nВелоспорт бўйича жаҳон чемпиони энди Ўзбекистон шарафини ҳимоя қилади\n11:31 08 Август 2018 Спорт\nВелоспорт бўйича жаҳон чемпиони, учта олимпиада ўйинлари совриндори, шу пайтгача Россия байроғи остида мусобақаларда иштирок этиб келган велоспортчи Ольга Забелинская Ўзбекистон фуқаролигини олди.\nЗабелинская Ўзбекистон таклифига кўра Халқаро велосипедчилар уюшмаси (UCI) га фуқаролигини ўзгартириш бўйича ариза билан чиққан ва ижобий жавоб олиб, 5 июль куни Ўзбекистон паспортига эга бўлган. Ўзбекистон фуқаролигини қабул қилган Ольга Ўзбекистон олимпия қўмитаси томонидан шу йилнинг 16 августидан 2 сентябригача Индонезияда бўлиб ўтадиган XVIII Осиё ўйинларига йўл оладиган велоспортчилар қаторига киритилган. Ольга билан биргаликда мусобақада Андрей Измаилов ва Мурод Ҳолмуродовлар қатнашишади. Жамоа раҳбари этиб Козим Ўринбойхўжаев, мураббий сифатида эса Рустам Нуритдинов ва Алексей Смирновлар кўрсатилган.\n2012 йил Лондондаги Олимпиадада жамоавий ва индивидуал баҳсларда бронза медалларини, 2016 йилги Рио-де-Жанейрода кумуш медални қўлга киритган 38 ёшли Ольга Забелинская 2020 йилдаги Олимпиадада ҳам қатнашишни режалаштирган.


ЎзА - Тинчлик бор жойда ҳаёт гўзал, байрамлар файзли бўлади\nТинчлик бор жойда ҳаёт гўзал, байрамлар файзли бўлади\n17.03.2017 16:41 Чоп этиш версияси\nНаврўз ҳар сафар юртимизга ўзининг илиқ тафти, гулу чечаги билангина эмас, балки тинчлик-осойишталикда ҳаёт янада тотли ва завқли эканини намоён этиб келади. Шу боис халқимиз бу байрамда барча неъматларга, айниқса, тинчлигимизга шукрона келтиради.\nПрезидентимиз Шавкат Мирзиёевнинг шу йил 28 февралдаги “2017 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорида ҳам ана шу жиҳатга алоҳида эътибор қаратилган. Унда тинч ҳаётни қадрлаш, шукроналик туйғуси билан яшашга бўлган юксак даъват мужассам.\nМазкур қарор ижросини бажариш, байрамни тинч-осойишта ўтказиш, аҳоли хавфсизлигини таъминлаш борасида амалга оширилаётган ишлар ҳақида Ўзбекистон Республикаси ички ишлар вазирининг биринчи ўринбосари Даврон Назармуҳамедов ЎзА мухбирига қуйидагиларни сўзлаб берди:\n– Наврўзи олам барчамиз орзиқиб кутадиган, том маънодаги умумхалқ байрамидир. Бу байрамнинг меҳр-оқибат, ҳамжиҳатлик, инсонийлик, бағрикенглик ва бунёдкорлик, хайр-саховат муҳитини янада мустаҳкамлаш, ёш авлодни миллий анъаналаримизга садоқат ва умуминсоний қадриятларга ҳурмат руҳида камол топтиришдаги ўрни ва таъсири тобора ортиб бораётир.\nТинч ҳаёт қадри байрам кунларида янада яққол намоён бўлади. Чунки бу халқимизнинг яратувчанлик, бунёдкорлик каби қон-қонига сингиб кетган эзгу амалларини рўёбга чиқаришга кенг йўл очади. Шу кунларда барча қишлоқларда, шаҳарларда юртдошларимиз кўчат экиш, ободонлаштириш ишлари билан банд. Бундай эмин-эркинлик, турмушимизни гўзаллаштираётган саъй-ҳаракатлар замирида юртимизда ҳукм сураётган осойишталик мужассам. Бу мамлакатимизда тинчлик ва барқарорликни мустаҳкамлаш давлат сиёсатининг устувор йўналиши этиб белгилангани натижасидир.\nТинчлик аталган бебаҳо неъмат доимо барқарор бўлишини таъминлаш, фуқароларимиз муносиб ҳаёт кечириши, байраму шодиёналарни хотиржамлик билан ўтказиши учун барча шарт-шароит яратилмоқда.\nДавлатимиз раҳбарининг қарорига мувофиқ Наврўз байрамини пойтахтимиз Тошкент шаҳрида, Қорақалпоғистон Республикаси ва вилоятлар марказларида, барча шаҳар, туман ва қишлоқларда умумхалқ сайиллари шаклида юқори даражада ўтказиш белгилаб берилди. Демак, бу йил байрамнинг кўлами ва унда иштирок этувчилар доираси янада кенгайишидан далолат беради ва зиммамиздаги масъулият янада ошади.\nШундан келиб чиқиб Наврўз байрамини юқори даражада ўтказиш бўйича кенг кўламли ташкилий-амалий чора-тадбирлар белгиланган. Байрам кунлари хавфсизликни таъминлаш учун тегишли идора ва ташкилотлар, фуқароларнинг ўзини ўзи бошқариш органлари ҳамкорлиги йўлга қўйилган. Байрам сайиллари бўладиган 262 масканда жамоат тартибини сақлаш, фавқулодда ҳолатларнинг олдини олиш, йўл ҳаракати ва ёнғин хавфсизлигини таъминлаш чоралари кучайтирилди.\nАлоҳида таъкидлаш керакки, Президентимиз Шавкат Мирзиёев томонидан шу йил 9 февралда ички ишлар органлари ходимлари билан учрашувда қўйилган вазифалардан келиб чиқиб тизимдаги ишлар тубдан қайта кўриб чиқилди. Ички ишлар органларининг ҳар бир ходими билдирилган фикрлардан тегишли хулоса чиқариб, мамлакатимизда ҳукм сураётган тинчлик ва осойишталикни янада мустаҳкамлаш, жамоат тартибини сақлаш, ҳар бир оила, ҳар бир инсон, маҳалла хавфсизлигини таъминлашдек мураккаб, айни вақтда шарафли вазифани бажариш учун бор билим ва салоҳият, куч-ғайратини сафарбар этишга киришган.\nИчки ишлар органлари ходимлари билан аҳоли ўртасидаги муносабатларда ўзаро ишонч ва очиқликни таъминлаш асосий мақсадга айланди. Давлатимиз раҳбарининг таклифига биноан ҳафтанинг пайшанба кунлари профилактика куни, деб белгилангани айни муддао бўлди. Бу борада давлат ва жамоат ташкилотлари, айниқса, оммавий ахборот воситалари билан ҳамкорлик йўлга қўйилгани ишлар самарадорлигини оширмоқда. Турли ҳуқуқбузарлик ва жиноятлар маҳалла фаоллари билан чуқур таҳлил этилаётгани, сайёр очиқ суд мажлислари ўтказилаётгани, таълим муассасаларида турли тадбирлар ташкил этилаётгани ва оммавий ахборот воситалари орқали кенг ёритилаётгани бесамар кетмаётир. Бу таъсирчан усуллар одамларни ўйлашга, эгри йўлда юрганларни ҳушёр тортишга, дарсдан қочаётган болани ортга қайтишга ундай бошлади. Ахир, эл ичида муҳокамага қолиш, телеэкранда ёки матбуотда номи ошкор бўлиб, уятга қолишни кўпчилик ўзига ор деб билади.\nПрофилактик чора-тадбирлар натижасида ҳуқуқбузарликлар камайиб, жамиятда соғлом муҳит барқарорлашмоқда. Милиция таянч пунктлари атрофида турли тўгараклар, кичик бизнес шохобчалари ҳамда спорт майдончалари барпо этилгани ёшларнинг бўш вақтини мазмунли ўтказишга ёрдам бериб, ишлар самарадорлиги ошишига ижобий таъсир кўрсатаётир.\nИчки ишлар органлари ходимлари томонидан ҳар бир хонадондаги вазиятни ўрганиш билан бирга паспорт-виза қоидаларга риоя этиш аҳволи ҳам назоратга олинган. Бу борада барча соҳавий хизмат вакиллари жалб қилинган кенг қамровли “Тозалаш” тадбири уюшқоқлик билан давом эттирилмоқда. Тадбир давомида аниқланган камчиликларни бартараф этиш чоралари кўрилаётир. Кўча ва жамоат жойларида жамоат тартибини бузган ёки шубҳа уйғотган шахслар ички ишлар органларига олиб келиниб, рўйхатга олинди. 634 қидирувда юрган шахс қўлга олинди.\nБайрам сайиллари ўтказиладиган жойлар, унинг атрофидаги субъектлар, аҳоли турар жойлари ҳамда бошқа масканларнинг ёнғинга қарши ҳолати текшириб чиқилди. Натижада ёнғин содир этилиши мумкин бўлган мингдан зиёд бино ва иншоот аниқланиб, тегишли чора кўрилди. 6,2 минг носоз электр ускуна, мослама ва агрегатлардан фойдаланиш тақиқланди. Олиб борилган профилактик тадбирлар давомида ёнғин хавфсизлиги талабларини бузган 2,6 мингдан ортиқ масъул шахсга тегишли тартибда 189 миллион сўм жарима солинди.\nНаврўз айёми олдидан ҳар бир қишлоқ ва маҳаллада, айниқса, мамлакатимизнинг чегара ҳудудларида ҳушёрлик ва огоҳликка чорловчи тарғибот-тушунтириш тадбирлари ҳам ўтказилмоқда. Ҳуқуқбузарликларнинг олдини олиш, соғлом ва маънавий баркамол авлодни тарбиялашга кўмаклашиш, ёшларни турли салбий таъсирлардан асраш мавзуларидаги учрашувлар, суҳбатлар шулар жумласидандир.\nБайрам кунлари йўлларда ҳаракат хавфсизлигини таъминлаш муҳим аҳамиятга эга. Шу боис йўлларнинг ҳолатини яхшилаш, светофор ва йўл чизиқларини янгилаш юзасидан салмоқли ишлар бажарилди. 2017 йил 15 мартдан Тошкент шаҳрининг 115 чорраҳасига ўрнатилган камералар ва шаҳар йўлларидаги радарлар бўйича маъмурий баённомалар тўлдирилиши ва жарималар юборилиши бошланди. Бу ҳайдовчиларнинг огоҳлигини ошириб, йўлларда ҳаракат хавфсизлиги қоидаларига риоя этиш масъулиятини кучайтириши шубҳасиз.\nШу кунларда 2016 йил 17 сентябрда матбуотда эълон қилинган Ўзбекистон Республикасининг “Ички ишлар органлари тўғрисида”ги қонуни кучга кирди. Мазкур қонун нафақат ички ишлар органлари фаолиятига оид муҳим ҳуқуқий асос, балки фуқароларнинг ҳуқуқлари, эркинликлари ва қонуний манфаатларини ҳимоя қилиш самарадорлиги ошишига пухта замин яратди. Жамиятда қонун устуворлиги, шахс, жамият ва давлатнинг хавфсизлигини таъминлашда, шунингдек, ҳуқуқбузарликларнинг олдини олиш ва профилактикасида янги босқични бошлаб берди.\nҚонунда ички ишлар органларининг асосий вазифалари сифатида биринчи бўлиб фуқароларнинг ҳуқуқлари, эркинликлари ва қонуний манфаатларини ҳимоя қилиш мустаҳкамлангани зиммамизга алоҳида масъулият юклади. Ички ишлар органи ва фуқаро ўртасидаги муносабатлар ҳам тартибга солингани муҳим жиҳатдир. Бундан буён ички ишлар органи ходими фуқарога мурожаат этганида ўз лавозимини, унвонини, фамилиясини, исмини, отасининг исмини айтиши лозим. Фуқаронинг талабига кўра хизмат гувоҳномасини кўрсатиши, шундан сўнг мурожаат қилишининг сабаби ва мақсадини маълум қилиши керак. Ички ишлар органи ходими фуқарони диққат билан эшитиши, ўз ваколатлари доирасида тегишли чоралар кўриши ёхуд қўйилган масалани ҳал этиш кимнинг ваколатига киришини тушунтириши шарт.\nБундай кенг кўламли саъй-ҳаракатлар натижасида юртимизда жамоат хавфсизлиги, осойишталик таъминланмоқда. Буни янада мустаҳкамлаш, тинч-осойишта ҳаётимизни асраб-авайлаш ҳар биримиздан огоҳ ва ҳушёр бўлишни талаб этади. Зотан, элу юрт тинчлиги ва осойишталигини сақлаш нафақат ички ишлар идоралари ходимларининг, балки ҳар бир фуқаронинг бурчидир.


Қирғизистон ва Қозоғистон президентлари учрашди | Туркистон Сиёсий сақофий таҳлилий сайт!\nҚирғизистон ва Қозоғистон президентлари учрашди\nҚозоғистон президенти Нурсултон Назарбаев Қирғизистон презденти Сооронбай Жээнбеков билан учрашди. Сиёсатчилар Коллектив Хавфсизлик Шартномаси Ташкилоти (КХШТ)нинг Минскда бўлиб ўтган саммити вақтида учрашган.\n24.kg тарқатган хабарга кўра, президентлар икки томонлама муносабатларнинг истиқболлари, хусусан, чегарадаги вазият билан боғлиқ масалаларини муҳокама қилишган. Қозоғистон президенти Нурсултон Назарбаев барчага чегарадаги вазият маълумлиги ҳақида гапирган.\n“Шунинг учун биз шундай қарорга келдик: ҳукуматларимиз томонидан тузилган йўл харитаси бор, биз уни яна қайта кўриб чиқамиз. Икки давлат ишчи гуруҳлари буни муҳокама этишади ва бу йўл харитасини имзолашади”, — деган Нурсултон Назарбаев.\nХудди шундай текширувлар Хитой билан чегарада ҳам ўтказилади. Нурсултон Назарбаевнинг маълум қилишича, у Сооронбай Жээнбековни ўз мамлакатига таклиф этган.\n“Биз мавжуд масалалар бўйича гаплашдик ва бир тўхтамга келдик. Икки давлат ҳукумати декабрь ойи мобайнида ўзаро муносабатлардаги масалалар бўйича йўл харитасининг якуний кўринишини ишлаб чиқиши зарур. Шунда кўплаб муаммолар ҳал этилади. Чегаралар бу йўл харитаси имзоланишидан аввалроқ ҳам очилади. Икки томонлама ҳамкорлик бўйича барча вазифалар ва масалалар келишилган муддатда ҳал этилади”, — дея қайд этган ўз навбатида Сооронбай Жээнбеков.\n2013 йили Каримов режими, Қирғизистоннинг жанубига Ўзбекистондан оқиб келувчи табиий газни тўхтатиб қўйган эди. Натижада 2014 йили Россия Қирғизистон газ тармоғини бутунича 1 доллорга сотиб олиб, ўзининг “Газпром” компаниясига берган эди. Энди эса Қозоғистон Евро Осиё иттифоқи орқали Қирғизистоннинг Ўзбекистон, Тожикистон ва Хитой билан ўртасидаги чегара назоратини Русларга олиб бермоқчими?!\nСобиқ президент Алмазбек Атамбаев ўзи учун янги етакчи гуруҳ тузуб олиш ва унга доимий таъсир ўтказиб тура оладиган шароит пайдо қилиб олиш орқали қандай бўлмасин, салтанатни қўлида ушлаб қолиш мақсадида Қирғизистон мамлакатининг жуда катта манфаатларини Россия ва яна бошқа мамлакатларга бериб юборди. Энди ташқи кучлар Жиянбеков орқали яна Қирғизистон манфаатларига кўз тика бошлашяпти. Чунки Жиянбековни ҳали ўзининг камандаси йўқ. У ҳам Атамбаев аввалида муваққат ҳукуматга таянганидек, ҳозирча Атамбаевнинг етакчи гуруҳига таяниб туришга мажбур. Лекин бу ҳолат янги йилдан кейин ўзгара бошлайди. Янги конституция ишга тушиши билан, бош вазирлик билан президентлик иккита бошқарув апаратига айланади. Демак ташқи кучлар Жиянбековнинг заифлиги ва ўзининг етакчи гуруҳига муҳтож эканлигидан фойдаланиб, уни қўллаб юбориш орқали ҳокимиятдаги таъсирини кучайтиришга ваъда бериб, мамлакат манфаатларига тажовуз қилишга ҳаракат қилишади.\nАҚШ: Туркияга биз келтираётган фойдани Эрон билан Россия келтира олмайди\nАҚШ давлат котиби истеъфога кетиши мумкин


2013 йилда Тошкент мезбонлик қилган Халқаро анжуманни ёдга оламиз (фото) – O'zbekiston Milliy paralimpiya qo'mitasi\nОсиё Паралимпия қўмитаси 2013 йилнинг 9-11 сентябрь кунлари пойтахтимизда “Тошкент Халқаро анжумани” ўтказилган эди. Ушбу анжуманда Осиё давлатларининг 22 та Миллий Паралимпия қўмиталаридан 80 га яқин делегатлари иштирок этишган.\nИштирок этган давлатлар:\n1. Бирлашган Араб Амирлиги\n4. Жанубий Корея\n12. Саудия Арабистони\nУшбу ҳаракатларнинг асосий мақсади имконияти чекланган инсонларни жисмоний тарбия ва спортга жалб қилиш ҳамда уларни шу орқали ҳаётга бўлган интилишлари ва қизиқишларини янада орттиришдан иборат эди.\nХалқаро анжуманда қуйидаги вазифалар белгилаб берилган эди:\n– Осиёда Паралимпия ҳаракатини мақсадли йўналтириш дастури асосида ривожлантириш;\n– дастурнинг тўлиқ бажарилиши ва бошқа ҳудудларга тарғиб этилишини таъминлаш;\n– Осиё Паралимпия ҳаракати деклорациясини имзолаш ва ушбу деклорацияни Тошкент деклорацияси деб номлаш;\n– 2014 йил Кореянинг Инчеон шаҳрида бўлиб ўтадиган Пара Осиё ўйинларига тайёргарлик кўриш ҳамда киритилган янги дастурлар билан таништириш;\n– давлатлар ва ҳудудлар ўртасида Паралимпия спортини ривожлантириш юзасидан фикр-мулоҳазалар алмашиниш;\n– аъзо давлатлар сонини кўпайтириш ва Паралимпия спортчилари ҳамда спорт турларини техник жиҳатдан қўллаб-қувватлаш.\nАнжуманда Халқаро Паралимпия қўмитаси вакиллари, Осиё Паралимпия қўмитаси Президенти, вице-президентлари, Бош котиби, ижроқўм аъзолари, аёллар спортини ривожлантириш бўйича вакиллари, спортчилар қўмитаси вакиллари, Осиё Миллий Паралимпия қўмиталари раҳбарлари иштирок этишган эди.\nҚуйида ушбу анжумандан олинган энг сара фотосуратларни томоша қилишингиз мумкин:


С начала работы biznes-daily.uz 7 141 083\nГлавная "БИРЖА" Ипаклари тиллодан\nИпакчилик мамлакатимиз қишлоқ хўжалиги тармоғининг асосий соҳаларидан бири ҳисобланади. Жаҳон бозорида ипак маҳсулотларига бўлган талабнинг тобора ошиб бораётганлиги, ўз навбатида, юртимизда пилла етиштириш ҳажмини босқичма-босқич ошириш ва сифатини янада яхшилашни тақозо этмоқда. Президентимизнинг жорий йилнинг 29 мартдаги “Ўзбекипаксаноат” уюшмаси фаолиятини ташкил этиш чора-тадбирлари тўғрисида”ги қарори соҳада янги имкониятлар яратишда муҳим омил бўлмоқда. Унга кўра, “Ўзбекипаксаноат” уюшмаси ипакчиликни ривожлантириш, аҳолининг табиий матоларга бўлган эҳтиёжини қондириш, бундай маҳсулотлар билан ички бозорни тўлдириш, унинг экспортини кенгайтириш борасида кенг кўламли ишларни амалга оширмоқда.\nУюшма томонидан пойтахтимизда табиий ипак матоли миллий либослар намойишининг ташкил этилиши ҳам ушбу соҳа равнақи йўлидаги яна бир қадам бўлди, десак янглишмаймиз. Унда 80 дан ортиқ давлатдан вакиллар, мутахассислар, ипак етиштирувчилар, қайта ишловчилар, либослар модаси ва дизайни соҳаси вакиллари, талаба-ёшлар, мода ихлосмандлари иштирок этди.\nТаъкидлаш жоизки, жорий йилда пиллакорларимиз синов тариқасида икки марта ипак қурти уруғи парваришлаб, мўл ҳосил етиштирди. Қарийб 13 минг тонна ипак хомашёсининг ярмига яқини тизимдаги ўттиздан зиёд корхонада қайта ишланмоқда. Жорий йилда ип йигирув ва ипак мато ишлаб чиқаришга ихтисослашган қатор лойиҳалар амалга оширилди. Сирдарё, Хоразм, Жиззах, Бухоро вилоятларида барпо этилаётган корхоналар шулар жумласидандир.\nАнжуманда тизимдаги корхоналарда ишлаб чиқарилган матолардан тайёрланган кўркам либослар омма эътиборига ҳавола этилди. Намойиш тўрт қисмдан иборат бўлиб, биринчи қисмда моделлар ҳаммабоп кундалик кўйлакларни, иккинчисида оқшом либослари, учинчи ва тўртинчи қисмда миллий ва замонавий услубда яратилган ранг-баранг либослар тақдим этилди.\nХорижлик меҳмонлар “ўзбек модаси” деганда атлас ва адрасни кўз олдига келтириши табиий. Ҳозирги кунда айнан атлас, адрас, шойи, беқасам матоларидан фойдаланаётган дизайнерларимиз талайгина. Шу боис анжуманда ўзбек модаси нафақат табиий ипакдан тайёрланган миллий матолардан тикилган либослар, балки дунё миқёсида урф бўладиган, мода талабларига жавоб берадиган кийимлар эканини намойиш этишга алоҳида эътибор қаратилди. Энг муҳим эса камалакранг хонатлас, кўркам адрас, бахмал, нафис шойи каби миллий матоларимиз қаторига муслим, жакарт каби янги матолар қўшилгани қувонарлидир.\nТақдим этилган кийимлар миллий менталитетимизга мос бўлиб, улар энг тоза ипак матодан тайёрланган.\n– Анжуманда ипак матолардан тикилган ўндан зиёд либос билан иштирок этмоқдаман, – дейди дизайнер Лола Амилхон. – Бу каби тадбирлар бизни ўз устимизда ишлаш, янгиликка интилишга ундайди. Эътиборга молик жиҳати – бугун барча йўналишдаги кўйлаклар фақат ипак матодан ва миллий урф-одатларимизга мос тарзда тикилгани. Коллекциямнинг ана шундай турдаги либослар билан бойигани жуда яхши бўлди.\nТабиий ипак матоли миллий либослар намойишида Дилафрўз Орифжонова, Елена Милбергер, Николай Нам, Дилором Муҳаммадиева каби ўндан зиёд иқтидор эгалари ўзларининг замонавий ва энг сўнгги жаҳон андозаларидаги муаллифлик тўпламлари билан иштирок этди. Уларнинг либослари ёрқинлиги ва нозик услуби билан кўпчиликнинг эътиборини торди.\nТадбир давомида хорижлик мутахассислар ўзбек дизайнерлари намойиш этган либослар юксак дид ва маҳорат билан тайёрланганини алоҳида эътироф этдилар.\n– Атлас, адрас, беқасам сингари ўзбек миллий матолари ҳақида эшитган бўлсам-да, уларнинг яратилиш технологияси билан яқиндан таниш эмас эдим, – дейди франциялик Виален Девелмор. – Ўзбекистон миллий матолар тайёрлаш, тўқимачилик борасида қадимий анъаналарга эга экан. Бугун биз нафақат ўзбек миллий либослари, балки уларнинг тарихи ва бугуни билан яқиндан танишдик. Ипакдан тайёрланган экологик тоза матолардан харид қилдим, Ватанимга олиб кетиш ниятидаман.\nТаъкидлаш жоизки, сўнгги йилларда мамлакатимизда маданият ва санъатнинг кўплаб йўналишлари қаторида мода соҳаси ҳам тобора ривожланиб бормоқда. Айниқса, етук дизайнерлар билан биргаликда ёшларга ҳам кенг имкониятлар яратилган. Бундан 10-15 йил аввал либос тикувчиларга оддийгина чевар деб мурожаат қилган бўлсак, бугун бу ном улар яратаётган асарлар олдида бироз соддароқдек.\n– Табиий ипак матоли миллий либослар намойиши менда жуда катта таассурот қолдирди, – дейди Польшанинг Ўзбекистондаги элчиси Петр Ивашкевич. – Менга ўзбек дизайнерлари яратган кундалик либослар ва тизимдаги корхоналарда тайёрланган матолар жудаям манзур бўлди.\nТадбир доирасида Буюк ипак йўли тарихига бағишланган театрлаштирилган саҳна кўриши ҳам намойиш этилди.\nХулоса ўрнида айтганда, “Ўзбек ипаги” миллий модалар намойиши юртимиз ва хорижий мода саноатининг замонавий тараққиёт тамойил ва йўналишлари, эксклюзив либослар, кенг омма учун мўлжалланган маҳсулотлар яратишда янгича ёндашувлар, тўқимачилик саноатидаги инновацион янгиликлар билан танишиш учун катта имконият бўлди.


“Фаолиятимни ёш оналар учун ташкил этганман”, дейди сирдарёлик тадбиркор | O'zLiDeP\n“Тадбиркорлик фаолиятимни ёш оналар учун ташкил этганман. Мақсадим, республикамиз бўйлаб ишлаб чиқараётган маҳсулотларимизни, яъни чақалоқлар учун мўлжалланган махсус кўрпачаларни бепул тарқатиш. Хайрия тадбиримизни Қорақалпоғистон Республикасидан бошлаб, Навоий вилоятига қадар келдик”, – дейди Навоий вилоятида ташкил этилган хайрия тадбирида сирдарёлик ЯТТ Д.Мансурова.\nМаълум бўлишича, “Болаларни яхши кўраман” шиори остида ўтказиб келинаётган хайрия тадбиридан кўзланган мақсад – турли сабабларга кўра носоғлом туғилган чақалоқлар ва эътиборга муҳтож оналар кўнглини кўтаришдан иборатдир.\nНурота тумани “Эски” қишлоғида яшовчи М.Ярлақабованинг иккинчи фарзанди минг афсуски, туғма нуқсон туғилди. Партия фаоллари ва тадбиркор ташрифидан хурсанд бўлган она кўнглидаги сўзларни яшириб ўтирмади.\n“Бу иккинчи фарзандим. Ўғилчамиз носоғлом туғилиб, ичимизга чироқ ёқса ёришмай турган эди. Бирданига биз танимаган одамларнинг бизни сўраб, совға-салом билан келиши кўнглимизни кўтарди. Тадбиркор опамизга катта раҳмат”, – дейди у.\nТаъкидлаш керак, бугун тадбиркор ҳар бир вилоятга 20 тадан жами 280 дона “конверт” ажратган. Мақсади битта, кўпроқ маҳсулот ишлаб чиқариш ва ҳадялар сонини кўпайтириш.\nO’zLiDeP “Аёллар қаноти” ишсиз хотин-қизларга тадбиркорлик сир-асрорларини ўргатмоқда


Шаҳрисабз туман юқумли касалликлар шифохонасида дори-дармон таъминотида узилишлар юзага келгани тан олинди\nҚашқадарё вилояти соғлиқни сақлаш бошқармаси Telegram’даги «Keshnews» каналида эълон қилинган «Шаҳрисабз шаҳар юқумли касалликлар шифохонасида аҳвол қандай?» сарлавҳали танқидий хабар юзасидан муносабат билдирди.\nМаълум қилинишича, Шаҳрисабз шаҳрида жойлашган юқумли касалликлар шифохонаси шаҳар эмас, туман юқумли касалликлар шифохонаси деб юритилади. Бу ерда пандемия даврида COVID-19 аломатлари бўлган беморларни даволаш учун Шаҳрисабз туман тиббиёт бирлашмасининг 2020 йил 11 июлдаги буйруғига асосан махсус шифохона ташкил этилган.\nШифохонага 6 августга қадар жами 133 бемор қабул қилинган. Aйни пайтда 71 нафар бемор мавжуд. Беморларнинг 57 нафари даволаниб, соғайиб чиққан, 3 нафари вилоят юқумли касалликлар шифохонасига ўтказилган.\nСоғлиқни сақлаш вазирлигининг тегишли тавсиявий қўлланмасига асосан мазкур муассасада 11 июлдан 25 июлгача беморларни даволаш учун 6 кишидан иборат гуруҳ (икки нафар врач, икки нафар ҳамшира, бир нафар орастабон, бир нафар ошпаз) хизмат қилган. 25 июлдан 8 августгача 12 кишидан иборат гуруҳ (шундан уч нафари врач, тўрт нафари ҳамшира, бир нафари лаборант, бир нафари хўжалик бекаси, икки нафари орастабон, бир нафари ошпаз) хизмат қилмоқда.


ҲАТТО БМТ ҲАМ ДХХНИ ТАҲДИД ДЕБ ҲИСОБЛАМОҚДА! « Ўзбекистон Халқ Ҳаракати\nҲАТТО БМТ ҲАМ ДХХНИ ТАҲДИД ДЕБ ҲИСОБЛАМОҚДА!\n28 September 2019 - 21:28\nЧет элга чиқиб кетишимдан хавфсираб, бир ойдан бери хорижий паспорт олишимга тўсқинлик қилаётган ДХХнинг “донғи” ва “чанги” БМТгача етиб борибди.\nБМТ ДХХни Ўзбекистонга таҳдид деб ҳисоблаб, ДХХ томонидан суд тизими, давлат ва жамиятга ўтказилаётган салбий таъсирни порахўрларнинг салбий таъсири билан тенглаштирмоқда.\nШу йил 25 сентябрь куни Халқаро пресс-клубда ўтказилган матбуот анжуманида БМТнинг судлар ва адвокатлар мустақиллиги бўйича Махсус маърузачиси Диего Гарсиа-Саян: “Ўзбекистонда судлар мустақиллиги ва ҳуқуқ устиворлигига жиддий таҳдидлар сақланиб қолмоқда” – деди.\nУнинг фикрича, таҳдид асосан ДХХдан чиқмоқда. “Афсуски, Давлат Хавфсизлик Хизмати, ҳудди аввалги йиллардаги каби, суд идоралари, давлат ташкилотлари ва жамият ишларига интенсив ва доимий равишда ўз таъсирини ўтказиб келмоқда”, – дея таъкидлади Диего Гарсиа-Саян ва ДХХнинг бу таъсири судларнинг мустақил ишлашига жиддий тўсқинлик қилаётгани ҳақида гапирди. Унинг айтишича, “Бундан ташқари, Ўзбекистондаги коррупция ва давлатдаги у билан боғлиқ бўлган структуралар давлат институтларига, шу жумладан, суд тизимига ҳам жиддий таҳдид солмоқда”.\nКўряпсизми? Гарсиа-Саян ўз маърузасида ДХХдан келаётган зиённи порахўрлардан келаётган зиён билан бир қаторга қўйди!\nШунингдек, Диего Гарсиа-Саян Ўзбекистондаги жиноят ишлари бўйича судларда прокурорлар ҳамон кенг ваколатларга эга эканлиги ҳақида гапириб: “Бу ҳолат судьянинг ишни мустақил равишда ва ўз виждонига биноан ҳал қилишдаги эркинлигини чекламоқда”, – деди.\n“Ўзбекистон ҳукумати суд ҳокимиятининг мустақиллигига таҳдид солаётган амалиётга чек қўйиш учун тезкорлик билан ҳаракат қилиши лозим”, – деди БМТнинг Махсус маърузачиси.\nЎз чиқишида Гарсиа-Саян, Ўзбекистонга қилган бир ҳафталик ташрифи сўнггида жами 6 банддан иборат дастлабки тавсиялар тўпламини бергани ҳақида гапирди. БМТнинг Махсус маърузачиси томонидан Мирзиёев ҳукуматига берилган тавсиялар қуйидагилардан иборат:\n1. Суд тизимини иқтидордаги ҳукумат таъсиридан тамоман чиқариш ишларини бошлаш.\n2. Судьялар Олий Кенгашини ижроий ҳокимиятидан тўла мустақил бир институтга айлантириш.\n3. ДХХнинг судлар мустақиллигига ўтказаётган салбий таъсирига чек қўйиш,\n4. Жиноят ишлари бўйича судларда прокурорларнинг ваколатларини чеклаш,\n5. Судьяларни инсон ҳуқуқлари борасидаги халқаро нормаларга ўқитиш ва ишларни кўриб чиқишда инсон ҳуқуқлари таъминланишига йўналтириш,\n6. Адвокатларга янада кўпроқ ваколатлар бериш ва бу ваколатларни миллий қонунчиликда акс эттириш.\nБу тавсиялар ичида сиёсий тавсияларнинг йўқлиги мени ажаблантирди. Шу сабабдан мен матбуот анжуманида Диего Гариса-Саян жанобларига шу хусусда савол билан мурожаат этдим.\nМен: “Ўзбекистон ҳукуматига қаратилган дастлабки олти тавсиянгиз ичида биронта ҳам сиёсий тавсия йўқ. Вахоланки, Олий суд раиси ва Бош прокурор президент томонидан, яъни ижроия ҳокимияти томонидан тайинланар экан, улар қонунга эмас, ижроия хокимиятига, яъни президентга хизмат қилаверишади. Менимча, Олий суд раиси ва Бош прокурорни қонун чиқарувчи ҳокимият – парламент – тайинламас экан, судлар ва прокурорлар ижроия ҳокимияти буюртмаларини бажаришаверади. Қонунни парламент қабул қиладими, демак, судья ва прокурорни, яъни қонун ижросини назорат ва таъмин қилувчи институт раҳбарларини ҳам парламент тайинлаши керак. Келажакда Ўзбекистон ҳукуматига сиёсий тавсиялар бериш ниятингиз борми?” – дедим.\nДиего Гарсиа-Саян саволимга батафсил жавоб берди ва: “Ҳақиқатдан ҳам, сиёсий ислоҳотларсиз судларнинг мустақиллигини таъминлашнинг имкони йўқ. Сиёсий ислоҳотларни ўтказмасдан туриб, эртага ҳамма судьяни ишдан олиб, ўрнига бошқаларини қўйинг – ҳеч нарса узгармайди. Ва бу улкан хато бўлади” – деди.\nБу БМТ Махсус маърузачисининг Мирзиёевга берган тавсиялари эди.\nЛекин Мирзиёев ҳукумати БМТ вакилининг бу тавсияларига қулоқ солармикан?\nМасалан, Мирзиёев ДХХнинг судлар мустақиллигига ўтказаётган салбий таъсирига чек қўядими?\nЁки жиноят ишлари бўйича судларда прокурорларнинг ваколатларини камайтирадими?\nВаё адвокатларга янада кўпроқ ваколатлар берадими?\nВот где масала кўндаланг лежит!\n2019 йил 28 сентябрь


Украинада айирмачилар сафида жанг қилган ўзбекистонлик ушланди\n20 январ 2018, Тошкент вақти: 18:15\nАлександр Брикин сўроқ давомида\nУкраина Хавфсизлик хизмати Донбассда украиналик ҳарбийларни ўққа тутишда иштирок этган ўзбекистонликни қўлга олди. Донецк вилоят прокуратурасига кўра, 20 яшар тошкентлик экани айтилаётган шахс Широкино жангларида гранатомётчи бўлиб хизмат қилган.\nУкраина Хавфсизлик хизмати (СБУ) Донбассдаги Широкино қишлоғи атрофида украин аскарларини ўққа тутганликда айбланаётган Ўзбекистон ватандошини ҳибсга олди.\nДонецк вилоят прокуратураси матбуот хизмати раҳбари Татьяна Павленконинг Озодликка билдиришича, Россиядан кириб келган бу шахс тан олинмаган “Донецк Халқ Республикаси” айирмачилари таркибида гранатомётчи бўлиб хизмат қилгани тўғрисида инкор этиб бўлмас маълумотлар олинган.\n- Тергов давомида аниқландики, 1996 йилда Тошкентда туғилган, Россиянинг Калуга вилоятида қайдда турган Ўзбекистон ватандоши 2014 йилнинг декабрида “ДНР” террорчи гуруҳлар қаторига ихтиёрий равишда қўшилган. 2014 йилнинг декабридан 2015 йилнинг май ойига қадар 20 ёшли жангари “ДНР” террорчи ташкилотининг Мудофаа вазирлиги таркибидаги 1 ҳарбий корпуси, 9Махсус мотоўқчи полкнинг 1 батальони таркибида гранатомётчи бўлган. Бу бўлинма Донецк вилояти, Новоазов тумани Широкино қишлоғида жойлашган.Рус миллатига мансуб бу шахс ноқонуний ҳарбий тузилмалар таркибида бўла туриб, турли қурол-яроқдан Украина Қуролли кучлари томон отган, деди Татьяна Павленко.\nУкраина Хавфсизлик хизмати ўзбекистонлик йигитнинг “ВКонтакте” ижтимоий тармоғидаги саҳифасида унинг жангларда бевосита иштирок этганига оид фотосуратлар топилганини билдирди.\nСБУнинг расмий сайтида пайдо бўлган видеода ўзини “Брикин Александр Витальевич” деб таништирган йигит 1996 йилнинг 8 августида Ўзбекистонда туғилгани, ДНР ҳарбий қисмлари таркибида “Стрелок” лақаби билан жанг қилганини гапириб бераётганини кўриш мумкин.\nСўроқ давомида у Донбассга келгани сабабларини бундай тушунтириб берди:\n- Позивнойим “Стрелок”. Кўрсатилган бўлинмага мен 2014 йилнинг декабрида бир танишим таклифи билан бироз пул ишлаш мақсадида қўшилдим. 2015 йилнинг 25 февралида жанг ҳаракатларида иштирок этиш мақсадида мен ўз ихтиёрим билан юқорида айтилган ҳарбий батальонга ўтказилдим. 1 батальонда мен “Малой” позивнойига эга шахс қўл остида хизмат қилдим, бир неча бор Украинанинг АТО жангчилари билан жанг қилдим. Мен билан бирга бу бўлинмада асосан МДҲдан бўлган турли миллат вакиллари ҳам хизмат қилишди. Мен, шунингдек, Украина паспортига эга бўлиш мақсадида блокпостлардан ўтиб мамлакатга кириб бордим, деди Александр Брикин.\nЎз мурожаати якунида собиқ “днрчи” шерикларини Украина ҳарбийларига қаршилик қилмаслик ва таслим бўлмоққа чақирди.\nЎзбекистонлик Бахтиёр - Северскда айирмачилар сафида бўлган\nАниқланишича, ўзбекистонлик 13 август куни айирмачилар сафидан қочиб, блокпостларни айланиб ўтиб, Мариуполь шаҳрига кириб келганида махсус хизматлар томонидан қўлга туширилган. Унга жиноят содир этганликда гумонланаётгани билдирилган ва ҳозирда эҳтиёт чораси ўлароқ уни ҳибсда сақлаш масаласи ҳал этилмоқда.\nТошкентлик Александр Брикинга қарши Украина Жиноят Кодексининг 258-3 моддаси 1 қисми (террорчилик ташкилотига аъзолик) асосида жиноий иш очилди.\nШавкат Муҳаммад Украина қўшинлари сафида хизмат қилган\nОзодлик Украина шарқидаги можарода ҳам россияпараст Луганск ва Донецк республикалари, ҳам Украина мунтазам қўшинлари сафида жанг қилаётган турли миллат вакиллари, жумладан ўзбеклар ва ўзбекистонликлар тўғрисида сўзлаган эди.\nАйтиш жойизки, Ўзбекистон ҳукумати ҳам Украина шарқидаги жангларда қатнашган ватандошлари 10 йилгача бўлган муддатга қамоқ жазосига тортилишлари ҳақида огоҳлантирган эди.\nАйни пайтда, россияпараст айирмачилар ва Украина ҳарбий қисмлари бошқараётган чегара ҳудудларда отишмалар давом этмоқда.


Охирги умид депутатдан | "Адолат" СДП\nОхирги умид депутатдан\nАсака тумани Арғин маҳалла фуқаролар йиғини Жанон-1 кўчасида яшовчиларни кейинги вақтда электр таъминоти билан боғлиқ муаммолар қийнаётганди. Бу борада масъул ташкилотларга қилинган мурожаатлар натижа бермади. Нима қилиш керак? Фуқаролар охирги умид билан ўз ҳудудларидан сайланган халқ депутатлари Андижон вилоят кенгаши депутати Насибахон Тўйчиевага мурожаат қилдилар.\nХалқ вакили учун ҳар бир мурожаат масъулият. Чунки унинг ортида инсон бор. Арғинликларнинг мурожаати ҳам депутатни йўлга бошлади. Ўрганиш жараёнида ҳудудда истеъмолчилар сонининг ўсиши ҳисобига қўшимча трансформаторга эҳтиёж туғилгани аниқланди. Яна 20 дона бетон устун ўрнатиш ва 30 дан ортиқ хонадонни электр энаргиясига улаш зарур. Н.Тўйчиева юқоридагиларни ўз назоратига олди.\nМасъул ташкилотларга муаммо бўйича депутатнинг чиқиши ўз самарасини берди. Маҳаллада бетон устунлар ўрнатиш ва сим тортиш ишлари бошланди. Аҳолининг депутатга бўлган ишончи ортди.


"Ширин ёлғон" тафсилотлари ёхуд эрли жувоннинг ўзга йигит билан ишқий муносабатлари фош бўлди » Sangzor.uz - Жиззах янгиликлар портали\nSangzor.uz - биз сизга яқинмиз! » Жамият » "Ширин ёлғон" тафсилотлари ёхуд эрли жувоннинг ўзга йигит билан ишқий муносабатлари фош бўлди\nТелеграм ижтимоий тармоғида оилали аёл билан танишиб, ишқий муносабатга киришиб, уни эридан ажратмоқчи бўлиб, сўккан шасхга суд жарима жазоси тайинлади.\nХабарда маълум қилинишича, фуқаро Хакимова Зарифа (ўзгартирилган) турмуш ўртоғи Р.В. билан бирга 2004 йилда турмуш қуриб, бирга яшаб икки нафар фарзандини вояга етказиб келади. Аёл 2017 йилда телеграм ижтимоий тармоғи орқали Қува тумани Катта Деҳқонобод қишлоғида яшовчи 1988 йилда туғилган Жасуров Жасур (ўзгартирилган) билан танишиб қолади ва бир неча йил у билан дўстона гаплашиб юради. Ушбу муносабат кейинчалик ишқий муносабатга айланади. Шундан сўнг жабрланувчи Хакимова Зарифа ҳуқуқбузар Жасуров Жасур билан ўзаро алоқаларни тўхтатишини, эри ундан шубҳаланиб қолаётганлигини, ишқий муносабатини тўхтатмаса оиласига дарз кетиши мукинлигини айтиб, гаплашмасликка келишади.\nАхир орада икки нафар вояга етмаган фарзандлар бор эдида. Бироқ, ҳуқуқбузар Жасуров Жасур телеграм ижтимоий тармоғида танишган танишини йўқотишни истамайди. Чунки, жабрланувчи Хакимова Зарифанинг ўзига яраша касби бўлиб, у яхшигина пул топиб тирикчилик қилар, жазмани билан кўришганида унча-мунча “расходлар”ини кўтариб турар эди.\nАёлни йўқотишни истамаган Жасуров Жасур жабрланувчи Хакимова Зарифага телеграм ижтимоий тармоғи орқали ўта уятли сўзлар билан смс хабарлар юборишни бошлайди. Кунлардан бирида тўхтовсиз келаётган хабарларни аёлнинг эри ўқиб қолади ва хотинига ўша телеграмда танишган "таниши"га қўнғироқ қилишни талаб қилади. Иложсиз қолган жабрланувчи Хакимова Зарифа қўнғироқ қилганида барча муносабатлар ойдинлашади.\nШундан сўнг ҳам Хакимова Зарифанинг турмуш ўртоғи Хакимов Равшан (ўзгартирилган) давлат идорасида ишлаётганлиги ва ўрталарида икки нафар вояга етмаган фарзандлари борлигини инобатга олиб, ўз аёлини кечиради.\nБироқ ҳуқуқбузар Жасуров Жасур шундан сўнг ҳам ҳуқуқбузарлик ҳаракатларини давом эттириб, аёлга ва унинг турмуш ўртоғига телефон қилиб, аёли ҳақида уятли сўзлар гапириб, оилани ажратмоқчи бўлади. Шундан сўнг жабрланувчи Хакимова Зарифа ИИБга мурожаат қилади ва ҳуқуқбузарга нисбатан тегишли тартибда баённома расмийлаштирилади.\nСудда иш бўйича жабрланувчи Хакимова Зарифа, билиб-билмай телеграмда Жасур исмли йигит билан танишиб қолганлигини, дастлаб ўзаро муносабатлар самимий ва дўстона бўлганлигини, кейинчалик эса муносабатлар қалинлашиб бораётганлигини ва шундан сўнг эри ва икки нафар фарзанди кўз олдига келиб, телеграмда танишган йигит билан алоқани узмоқчи бўлганлигини, бироқ Жасур бунга рози бўлмаганлигини, унга тунги вақтларда тинимсиз "видеовызов" қилиб гаплашишни талаб қилганлигини, у гаплашмаса оиласидан ажратмоқчи бўлиб ўзи уйланишини айтиб, ўта уятли сўзлар билан сўкиб, смс хабарлар жўнатганлигини, эри ювошлигидан фойдаланиб, унга ҳам телефон қилиб, аёли ҳақида беъмани гаплар гапирганлигини, уни тинчини бузиб келаётганлигини, бунга ўзи сабабчилигини, ўзи хато қилганлигини айтиб, ҳуқуқбузарлигини тўҳтатмаган Жасурга қонуний чора кўришни сўради.\nҲуқуқбузар Жасуров Жасур судда ҳақиқатдан ҳам З.Хакимова билан телеграмда танишиб қолиб, оилали аёлни севиб қолганлигини, қилган ишлари нотўғрилигини, бир оилани ажратиб юбормоқчи бўлганлигини, кеча-ю кундуз "видеовызов" қилиб, аёлга ҳақоратли смс хабарлар юборганлигини, бошқа бу каби ҳолатлар қайтарилмаслигини айтиб кўрсатма берди.\nМазкур иш Қува туман маъмурий судида кўрилиб, ҳуқуқбузар Жасуров Жасурга нисбатан Ўзбекистон Республикаси МЖтКнинг 41-моддаси билан базавий ҳисоблаш миқдорининг 25 баравари миқдорида, яъни 5 575 000 сўм жарима жазоси тайинлади.\nҚува туман маъмурий судининг раиси\nЎзбекистонда майда пуллар камайиб кетмоқда. Бунга сабаб нима?\nТошкентда террорчилик ташкилотининг бир гуруҳ аъзолари қўлга олинди\nПахтакор тумани аҳолисининг ҳуқуқий саводхонлиги оширилмоқда\nАрнасойнинг “Бахтли” МФЙ аҳолисига сайёр хизмат кўрсатилди (Видео)\nАлишер Усмоновга алоқадор бўлган компания «Оҳангаронцемент»ни сотиб олди\nҲозирда Урганчда ҳаво ҳарорати -13 даража совуқ


22 январь, 23:11\n1 январь куни 36 ёшга тўлган ҳужумчи Марат Бикмаев “Локомотив”даги фаолиятини тугатди ва энди ўз омадини “Сўғдиёна”да синаб кўришга қарор қилди. Куни кеча Sports.uz мухбири тажрибали ҳужумчи билан қатор масалалар бўйича суҳбатлашди.\n- Марат, “Локомотив” клубини тарк этишингиз сабаби нима? Клуб шуни хоҳладими ёки бу ташаббус сиздан чиқдими?\n- “Локомотив” тўғрисида гапирадиган бўлсам, бу бугунги гап эмас. Бир-икки йил илгари раҳбарият ёшларга эътибор қаратиши ҳақида ўз қарашларини маълум қилганди. Ўшанда мен ҳам улар билан гаплашгандим. U-18 ва ўринбосарлар жамоаларидан асосий таркибга иқтидорли ёшларни чиқариш ҳақида гап борганди. Шунинг учун мен ҳам буни билиб турардим ва қачонлардир ёшларни асосий жамоага кўчириш ишлари юз беришини билардим. Бу йил унчалик ўйнамаслигимни сезардим. Чунки ўтган мавсумда ҳам Секейра қўли остида кўп ўйнамадим. Менга ўйин амалиёти керак, деб клубдан кетишга қарор қилдим.\n- “Локомотив”да ўзгаришлар кузатиляпти. Маҳаллий мураббий Секейранинг ўрнига тайинланди. Етакчилар кетди. Сизнингча, “Локо” мавқеини йўқотяптими?\n- Битта нарса айтишим мумкин, ёш футболчилар йиллар давомида тажриба тўплаб, ўз жойини ушлаб турса, балки уларнинг келажаги бўлар. Фақат уларга кўпроқ имконият бериляпти. Биламанки, U-18 ва ўринбосарлар таркибида яхши ёшлар бор. Вақт кўрсатади, мураббий улар билан қанақа ишлашига ҳам боғлиқ.\n- Янги мавсумни Жиззах клубида ўтказадиган бўлдингиз. Хўш, нима учун “Сўғдиёна”?!\n- Менда бошқа таклифлар ҳам бор эди. Мисол учун “Металлург” жамоасидан таклиф бор эди. Кейин “Андижон”дан ҳам чорлов бўлди. У ерда дўстим ишлайди ва мени чақирганди. Бироқ мен бир қарорга келдим. Нимага “Сўғдиёна”?! Ҳалигача Улуғбек Бақоев билан яхши муносабатдаман. Илгари бирга тўп сурганмиз. Бир-биримизни жуда яхши биламиз. Ўтган йили ҳам менга қўнғироқ қилиб жамоасига таклиф қилган. Лекин у ерга бормаганимга сабаб бор эди. “Локомотив” билан шартномам амалда турарди. Мавсум тугаганидан сўнг, яна Бақоев билан гаплашдим ва барчасини ҳал қилдик. Ҳаммаси тез ҳал бўлди, унга ўғил болача ваъда бердим. “Сўғдиёна” жамоасига ўтганимдан хурсандман. У ердаги кўпчилик ўйинчиларни яхши танийман. Жамоа ҳақиқатан жуда аҳил. Бундай муҳитда тўп суриш ўзимга ҳам ёқади.\n- Бикмаев 36 ёшга кирди, унинг даври ўтди, деган гапларни ҳам эшитиб қоламиз. Балки “Сўғдиёна”да иккинчи ёшлигингизни кўрармиз...\n- Худо хоҳласа, ўзимга ишонаман. Футбол ўйнамаган ва уни яхши билмаган одамлар шундай гапиришлари мумкин. Лекин футбол ўйнаганлар умуман бошқача фикрдалар. “Локомотив”да менда амалиёт бўлмади. Айниқса, ўтган йили жуда кам ўйнадим. Ўйин амалиётинг кўп бўлмаса гол ҳам урмайсан! Яхши тайёргарлик кўриб, менга ишонч билдирилса, албатта ўша Марат Бикмаев қайтади, деган умиддаман (кулади). Шу сабабли астойдил ҳаракат қиламан.\n- Ҳужумчи сифатида яна бир жиҳатга эътиборингизни қаратмоқчиман. Чемпионатимизда охирги уч йилдан бери энг яхши тўпурарлик сербиялик ҳужумчи Драган Черанга насиб қиляпти. Негадир ўзбекистонлик футболчилар бу ишни эплай олмаяптилар...\n- Бизда ҳам яхши ҳужумчилар бор. Темурхўжа Абдухолиқов, Ҳусайн Норчаев, Шоҳруз Норхонов. Фақат уларни терма жамоага чақиришмайди-да. Ҳужумчилардан тўғри фойдалана олишмайди. Ҳужумчига кўп вазиятларни яратиб беришса, албатта гол уради. Бир ўзи ҳеч нима қила олмайди. 4 та ҳимоячини алдаб гол уролмайди. Шунинг учун бизда пас билан таъминлайдиган зўр-зўр вингерлар, қанот ўйинчилари бўлиши керак.\n- Улуғбек Бақоев ажойиб ҳужумчи бўлган ва у сиздан максимал даражада фойдаланиши мумкин. Янги клубда ўзингизни асосий ролда кўряпсизми?\n- Ҳали нимадир дейишга эрта. Эътибор берган бўлсангиз, охирги йили “Локомотив”да ҳужумчи бўлиб эмас, вингер сифатида ўйнадим. Балки “Сўғдиёна”да ҳам шунақа бўлар, вақт кўрсатади. Мавсум бошланишигача вақт бор. Ҳаракат қилсам ўйнайман, ҳаракат қилмасам ўйнамайман. Қанча кучим етса, жамоамга шунча ёрдам бераман. Менга фарқи йўқ, ҳар қандай позицияда ўйнайвераман.\n- Футболда Марат Бикмаев ўз сўзини айтишга улгурганми?\n- Қандай айтсам бўлади? Мен катта гапирмайман. Ўзимга жуда ишонаман ва хоҳлайманки, “Сўғдиёна”да бор кучимни сарфлаб яхши ўйин кўрсатишга, ёрдам беришга ҳаракат қиламан. Агар шундай бўлса ҳаммаси зўр бўлади. Биринчи вазифам жамоамга ёрдам бериш. Бошқа вазифам йўқ. Ўзимни ўйламаяпман. Асосийси, “Сўғдиёна”га фойда келтирсам бўлди.\n- 36 ёшли Бикмаев яна қанча вақт футбол ўйнамоқчи? Футболдан кейин ўзингизни қандай тасаввур қиляпсиз?\n- Бу тўғрисида ўйлаганим йўқ. Кучим етгунча ўйнайман. Жароҳатлар безовта қилмаса тўп суришда давом этаман. Чунки ўйнашга қодирман. Чемпионатнинг ютуқ ва камчилик томонларини биламан. Лекин йиллар давомида йиғилиб қолган оғриқлар вақти-вақти билан безовта қилиб қолиши мумкин. Шунга қарамай, чемпионатгача яхши тикланишга ва тайёр бўлишига интиламан. Айнан соғлигимга катта эътибор беряпман. Катта жароҳатлардан Худо сақласин. Кейинчалик ўзимни мураббий ролида кўряпман. Ҳозирга қадар “С” ва “В” лицензияларини ўқиб тугатдим. Ўтган йили ўйнамаётган пайтимда мураббийлик учун курсларда ўқиб олганман.\n- Мураббийлик учун дастлабки қадамларни ташлаганингиз яхши. Фаолиятингизда кўплаб мутахассислар билан ишлагансиз. Улардан қайсилари сизда чуқур таассурот қолдирган?\n- Ҳаммаси ҳар хил. Барча мураббийни ўйинга бўлган ёндашуви бор. Кимдир эътиборни жисмоний тайёргарликка, яна кимдир тактикага, бошқаси яна қандайдир услубларга эътибор беради. Кейинчалик мураббий бўлсам мен кўпроқ футболчилар билан гаплашишга, уларнинг дунёқарашини ўрганишга ҳаракат қиламан. Чунки ҳар бир ўйинчини руҳий ҳолати бўлади. Бундай пайтда кимгадир қаттиқроқ, кимгадир юмшоқроқ гапириш керак. Мураббий қўл остидагилар билан дўст бўлиши керак. Масалан, Секейра бош мураббий бўлганидан кейин бўлди, мен мураббийман, ҳеч ким билан гаплашмайман, сизлардан юқоридаман, сизлар пастдасизлар, деган гапларни айтган ва бундай сўзлар менга ёқмайди. Мураббий ҳамма билан дўст бўлиши лозим.\n- “Сўғдиёна” ўтган йили кумуш медални қўлга киритди. Янги мавсумда клубингиз “Пахтакор”дан чемпионликни тортиб олишга қодирми?\n- Бизда ҳар йили чемпионатни тушуниб бўлмайди. Ўтган йили “Пахтакор” чемпион бўлди ва улар бунга муносиб эди. Янги мавсумда “Навбаҳор”, АГМК каби клублар кучайди. “Нефтчи” билан “Динамо” Суперлигага чиқди. Кўп клубларни нимага қодирлигини билиб бўлмайди. Биламанки, чемпионат жуда қизиқ ўтади. Биз албатта ўзимизга ишонамиз. Энг яхшиси бўлишга ҳаракат қиламиз.\n- Фаолиятингиз мобайнида қайси клубда ўзингизни бахтли ҳис қилгансиз?\n- Менимча, зўр даврим “Алания”да бўлган. Бу клубдан олдин “Спартак-Нальчик”да юрардим. Ўшанда “Алания” премьер-лигада ўйнарди ва мени чақиришган. Иккинчи давра бошланаётганда бордим. Аммо биз биринчи дивизионга тушиб кетдик. Шундан сўнг жамоага катта инвестициялар кирган. Мақсадлар ҳам зўр бўлган. Йиғинларни Туркия, Исроил, Испания каби мамлакатларда ўтказганмиз. Менга ишонишган ва ҳар доим асосий таркибда тўп сурардим. Газзаевнинг ўғли жамоани бошқарган. “Алания”нинг тўпурари бўлганман. Адашмасам, 12 ёки 14 та гол урганман. Ҳар 3 кунда ўйнардик, спорт формам шунчаки ажойиб эди. Биринчи дивизионда ўйнаганимизга қарамай, ўшанда Россия Кубоги финалига ҳам чиққанмиз. Кейин Европа Чемпионлар лигаси саралашида “Бешиктош”, “Актобе” сингари клублар билан ўйнаганмиз. “Бешиктош”ни 2:0 ҳисобида ютганмиз. Бироқ сафарда 0:3 га ютқазганмиз. Агар икки ўйин натижасига кўра биз ғолиб чиққанимизда гуруҳ босқичига йўл олардик.\n- Ҳалигача қайси қарорингиздан афсусланасиз?\n- Афсусланмайман. Фаолиятим яхши ўтган. Фақат “Рубин”га ўтган пайтимда у ерда янада зўр ўйнаб кетсам бўларди. Клуб чемпионлар лигасида ўйнарди, мақсадлар ҳам жиддий эди. Мен ёш футболчи эдим. Асосий таркибда ҳам майдонга тушардим. Фақат кўпроқ ишлашим керак эди. Балки кейинчалик “Спартак”, ЦСКА ёки Европанинг бошқа клубларига кетармидим?! Фақат жиддий ўйламаганман. “Рубин”даман, ҳаммаси яхши кетяпти, деб юрардим. Аксинча, янада кўпроқ ишлашим, ўзимга жиддий мақсадлар қўйишим керак эди. “Рубин”дан кетганимдан кейин ҳаммасини тушуниб етдим. Афсуски, ҳеч нимага интилмасдан юрардим. “Рубин”дан зўр клубга кетсам бўларди. Аммо нолимайман. “Рубин”дан кейин “Спартак-Нальчик”ка ўтдим ва ўзимни кўрсатдим.\n- Ҳозирги ёшларга қандай маслаҳат берасиз?\n- Насиҳатми? Ҳозир кўпчилик ёш футболчилар ҳеч нимани ўйлашмайди. Мен ҳам вақтида шунақа бўлганман. Ёшлигимда ҳеч нима ўйламасдим. Футбол биринчи ўринда бўлмасди. Тўғри, яхши кўрардим, лекин қанақадир эътибор бермасдим. Барибир ҳар бир ўйинчи ўзига мақсад қўйиши керак ва ўша мақсад билан яшаш лозим. Агар мақсад қўймаса у футболчи бўлмайди.\n- Агар 36 ёшингизда Ўзбекистон чемпиони бўлсангиз?!..\n- Ҳаммаси Худодан. Насиб қилса, барчасига эришамиз. Мақсад қўйсак ҳаммасига эришамиз. Шу нарса юз беришига астойдил ҳаракат қиламан.\n36 ёшида чемпион.??? Нимага йук. Албатта чемпион булади Аллох насиб килса.... Марат мы с тобой...


Бугун бутун халқимизнинг асосий эътибори "Сардоба" сув омборида юз берган тошқин асоратларини бартараф этишга, сув тошқинидан азият чеккан юртдошларимизга ёрдам кўрсатишга, уларни моддий ва маънавий қўллаб-қувватлашга қаратилмоқда.\nO'zLiDeP Андижон вилоят Кенгаши ҳам ана шу хайрли ҳаракатдан четда қолмади. Партия вилоят кенгаши ташаббуси билан табиий офатдан жабрланган фуқаролар учун "Сирдарёни ёлғизлатмаймиз!" шиори остида инсонпарварлик ёрдами юборилди.\n"Инсонпарварлик карвони" доирасида жўнатилган озиқ-овқат ва ноозиқ-овқат маҳсулотлари ҳудуддаги фавқулодда ҳолатни бартараф этиш, синовли кунларда аҳолининг оғирини енгил қилиш учун ёрдам беради. Бу хайрли ишга партия вилоят, туман, шаҳар Кенгашлари ходимлари, халқ депутатлари маҳаллий Кенгашларидаги O'zLiDeP депутатлик гуруҳи аъзолари баҳоли қудрат ҳисса қўшди.\nO'zLiDeP Андижон вилоят кенгаши матбуот котиби.